[VIDEO] Minta maaf, menyesal mahu pulang Indonesia segera
Oleh MOHD YUNUS YAKKUB

23 Disember 2020, 5:31 pm
KLANG – Seramai 35 pendatang asing tanpa izin (PATI) warga Indonesia menyesal dan mahu pulang segera ke negara mereka selepas mengaku bersalah di dua Mahkamah Majistret hari ini atas pertuduhan memasuki Malaysia tanpa dokumen dan tinggal lebih masa, dua minggu lalu.
Mereka terdiri daripada 26 lelaki dan sembilan wanita berusia 20 hingga 50 tahun membuat pengakuan tersebut di hadapan Majistret Nik Nur Amalina Mat Zaidan dan Majistret Muhammad ‘Azzam Zainal Abidin.
Kedua-dua majistret menjatuhi hukuman penjara sebulan hingga tiga bulan kepada PATI tersebut sebelum diserahkan kepada Jabatan Imigresen untuk proses seterusnya.
“Menyesal, minta maaf dan mahu pulang segera ke kampung bagi bertemu keluarga,” kata PATI tersebut dalam rayuan mereka.
Mengikut pertuduhan, 22 PATI dituduh dibawah Seksyen 15 (1) (c) Akta Imigresen 1959/63 yang boleh dihukum di bawah Seksyen 15 (4) akta sama kerana tinggal lebih masa yang memperuntukkan hukuman penjara sehingga lima tahun, denda maksimum RM10,000 atau kedua-duanya sekali, sekiranya disabitkan kesalahan.
Sementara, 13 lagi PATI didakwa mengikut Seksyen 6 (1) (c) Akta Imigresen 1959 yang boleh dihukum mengikut Seksyen 6 (3) akta sama yang sekiranya disabitkan kesalahan boleh dipenjara tidak lebih lima tahun, denda sehingga RM10,000 atau kedua-duanya sekali serta tidak lebih enam sebatan.

Perbuatan itu dilakukan mereka di sebuah hotel bajet di bandar daerah ini pukul 12.30 tengah malam pada 12 Disember lalu.
Pendakwaan dikendalikan Timbalan Pendakwa Raya Evangelin Simon Silvaraj dan Ahmad Faiz Abd. Raoff manakala semua PATI itu tidak diwakili peguam.
Kosmo! sebelum ini melaporkan taktik sindiket penyeludupan warga asing menjadikan sebuah hotel bajet sebagai transit terbongkar dalam serbuan di sekitar daerah ini baru-baru ini.
Dalam serbuan pukul 12.30 tengah malam pada Sabtu lalu membawa penahanan 40 individu termasuk dua tekong darat warga tempatan berusia setahun hingga 50-an.
Turut diberkas adalah ketua sindiket tersebut yang merupakan warga Indonesia dan tidak mempunyai dokumen perjalanan diri. -K!ONLINE


Premis di Ipoh patuhi SOP perniagaan
Oleh ZAKI SALLEH

23 Disember 2020, 4:56 pm
IPOH – Pengusaha dan pemilik premis perniagaan di bandar ini didapati mematuhi prosedur operasi standard (SOP) yang ditetapkan sekali gus sama-sama memainkan peranan dalam memutuskan rantaian Covid-19.
Datuk Bandar Ipoh, Datuk Rumaizi Baharin berkata, pihaknya berpuas hati dengan tahap pematuhan SOP tersebut tetapi pada masa sama tetap melakukan pemantauan khususnya di kawasan tumpuan awam seperti pasar dan kedai makan.
Menurut beliau, orang ramai juga menunjukkan kawalan kendiri yang tinggi sejak aktiviti perniagaan di kawasan Perintah Kawalan Pergerakan Bersyarat (PKPB) dibenarkan bermula 24 November lalu.
“Sehingga kini aktiviti perniagaan yang beroperasi adalah mengikut seperti yang diputuskan oleh Majlis Keselamatan Negara kecuali kelab malam dan pusat hiburan.
“Aktiviti pusat refleksologi, spa dan premis yang menyediakan makanan seperti kafe adalah dibenarkan dengan mengikut pematuhan yang ditetapkan. Pusat karaoke keluarga juga boleh dibuka tetapi hendaklah membuat tempahan awal,” ujarnya.
Beliau berkata demikian kepada pemberita pada Majlis Penyerahan Sijil dan Plak Pemenang Bagi Pertandingan Pengiktirafan Tandas Awam Bersih Peringkat Kebangsaan Tahun 2019 di sini hari ini.

Sekolah Menengah Kebangsaan (SMK) Raja Perempuan Ipoh dan Sekolah Kebangsaan (SK) Meru Raya masing-masing mengharumkan nama apabila meraih tempat ketiga bagi kategori sekolah menengah dan sekolah rendah.
Hadir menerima pengiktirafan ini ialah Pengetua SMK Raja Perempuan Ipoh, Datin Rogayah Shukor dan Guru Besar SK Meru Raya, Norhisham Abd. Shukor.
Dalam pada itu, Rumaizi berkata, Majlis Bandaraya Ipoh sentiasa menggalakkan usaha terhadap kesedaran masyarakat berhubung penjagaan tandas awam selaras dengan hasrat menjadikan Ipoh Bandaraya Terbersih Pada Tahun 2023.
Katanya, inisiatif tersebut termasuk menerusi pendidikan tentang penjagaan tandas pada peringkat sekolah selain menyediakan peruntukan khas bagi menjayakan maksud tersebut.
“Kita juga mahu menanamkan semangat cintakan tandas dalam kalangan warga bandar Ipoh sekali gus meningkatkan kesedaran betapa pentingnya menjaga kebersihan dan menyelenggara tandas,” ujarnya. -K! ONLINE


Terengganu bebas daging sejuk beku meragukan
Oleh MOHD AZLI ADLAN

23 Disember 2020, 5:24 pm
KUALA NERUS – Kementerian Perdagangan Dalam Negeri dan Hal Ehwal Pengguna (KPDNHEP) mengesahkan semua bekalan daging sejuk beku yang dijual di Terengganu mempunyai sijil pengesahan halal.
Pengarah KPDNHEP Terengganu Saharuddin Mohd. Kia berkata, pemeriksaan pihaknya di semua premis perniagaan di negeri ini tidak menjumpai sebarang stok daging sejuk beku daripada jenama yang terlibat dalam kartel penyeludupan daging tidak halal baru-baru ini.
“Pemeriksaan menyeluruh melibatkan pembekal, peruncit dan peniaga di seluruh Terengganu yang berakhir baru-baru ini mendapati bekalan daging sejuk beku yang dijual adalah halal.
“Semuanya memiliki logo sijil pengesahan halal daripada Jabatan Kemajuan Islam Malaysia (Jakim),” katanya selepas melancarkan Skim Harga Maksimum Musim Perayaan Krismas di sebuah pasar raya di sini hari ini.
Sebelum ini, taktik jahat kartel yang menyeludup daging sejuk beku dan kemudiannya dibungkus semula dengan logo pengesahan halal serta menjualnya ke pasaran seluruh Malaysia telah dikesan.
Hasil risikan Jabatan Perkhidmatan Kuarantin dan Pemeriksaan Malaysia (Maqis) juga mendapati kartel berkenaan dipercayai berselindung sebagai sebuah syarikat pembekal daging sejuk beku.

Saharuddin berkata, sehubungan itu, beliau menasihatkan pengguna dalam kalangan umat Islam di Terengganu agar tidak khuatir dan was-was untuk membeli daging sejuk beku.
Beliau juga memberi jaminan pemeriksaan secara berkala yang berterusan akan tetap dilakukan bagi memastikan tiada stok bungkusan daging sejuk beku yang meragukan daripada memasuki negeri ini. – K! ONLINE


400 kilang berikan amaran akhir buat pemutihan
Oleh NOR AZIHAN MD. GHAZALI

23 Disember 2020, 4:49 pm
KLANG – Kira-kira 400 kilang di daerah ini diberikan amaran terakhir agar segera melakukan proses pemutihan sebelum tindakan tegas dilakukan kepada mereka.
Yang Dipertua Majlis Perbandaran Klang (MPK) Dr. Ahmad Fadzli Ahmad Tajuddin berkata, tempoh pemutihan yang diberikan adalah sehingga 31 Disember ini.
“Sehingga kini, terdapat kira-kira 400 daripada 700 kilang yang belum menghantar dokumen kepada pihak majlis dalam tempoh berbaki tujuh hari lagi.
“Jika mereka gagal berbuat demikian, kita akan mengambil tindakan drastik sama ada memotong bekalan air, elektrik atau membuat sitaan seiring dengan arahan kerajaan negeri sebelum ini,” katanya ketika menyampaikan hadiah Program 130 untuk kategori video, fotografi dan melukis di lobi MPK, hari ini.
Jelas beliau, tempoh masa pemutihan telah lama diberikan difahamkan sejak 2008 dan tidak akan dilanjutkan bagi mengelakkan lebih banyak kilang haram dibuka lagi.
Terdahulu, Kerajaan Selangor sudah memberi tawaran untuk pemilik tanah dan kilang haram menjalankan proses pemutihan sejak tahun 2008 lagi.

Keputusan Majlis Mesyuarat Kerajaan Negeri terakhir pada 2018 memutuskan agar tindakan itu dipanjangkan sehingga 31 Disember 2020. -K! ONLINE


Kerajaan belanja RM2.05 bilion bagi vaksin Covid-19
Oleh MOHD. HUSNI MOHD. NOOR

23 Disember 2020, 5:16 pm
PUTRAJAYA – Kementerian Sains, Teknologi dan Inovasi (MOSTI) memaklumkan kerajaan komited membelanjakan kira-kira RM2.05 bilion bagi liputan keseluruhan vaksin Covid-19 yang diperoleh daripada lima syarikat pengeluar vaksin.
Menterinya, Khairy Jamaluddin berkata, kos berkenaan adalah bagi liputan kira-kira 82.8 peratus populasi atau 26.5 juta rakyat Malaysia.
Beliau berkata, liputan vaksin itu cukup untuk menampung keseluruhan golongan dewasa di negara ini.
“Mungkin ramai tanya apa akan jadi pada baki rakyat Malaysia yang lain iaitu seramai 5.5 juta? Saya ingin jelaskan bahawa ujian klinikal vaksin hanya dijalankan kepada orang dewasa sahaja dan tidak membabitkan kanak-kanak.
“Buat masa ini, Jawatankuasa Khas Jaminan Akses Vaksin Covid-19 (JKJAV) mengesyorkan vaksin ini diberikan hanya kepada orang dewasa sahaja,” katanya pada sidang akhbar mengenai perkembangan perolehan vaksin Covid-19 negara di sini hari ini.
Katanya, beliau juga tidak menolak kemungkinan kerajaan akan menambah sedikit lagi bekalan vaksin bagi menampung keperluan vaksin negara menerusi rundingan bersama dua syarikat pengeluar lain.

Dalam pada itu, Khairy berkata, beliau menjelaskan kerajaan tidak boleh mempericikan harga sebenar vaksin berdasarkan syarikat pengeluar vaksin kepada rakyat kerana ia melanggar syarat yang ditetapkan syarikat pengeluar vaksin berkenaan.
“Ini adalah syarat (tidak boleh dedahkan harga) ditetapkan mereka bukan syarat kita. Kalau ikut kerajaan, kita nak umum dan kita tidak ada masalah nak umum,” katanya.
Khairy berkata, beliau juga bersedia untuk memberi taklimat kepada Jawatankuasa Kira-Kira Wang Negara (PAC) mengenai kos sebenar vaksin berkenaan dengan syarat PAC boleh menerima syarat kerahsiaan. – K! ONLINE


Mengaku tidak salah tikam kekasih, cuba bunuh diri
Oleh NUZULSHAM SHAMSUDDIN

23 Disember 2020, 4:59 pm
KUALA LUMPUR – Seorang lelaki mengaku tidak bersalah di Mahkamah Sesyen di sini hari ini atas dua pertuduhan iaitu menikam kekasihnya hingga cedera parah dan cuba membunuh diri dengan meminum racun, minggu lalu.
Tertuduh Chong Lai Ann, 46, membuat pengakuan tidak bersalah itu selepas pertuduhan dibacakan terhadapnya dalam Bahasa Mandarin di hadapan Hakim Mahyon Talib.
Mengikut pertuduhan pertama, tertuduh yang juga pemandu lori itu dituduh dengan sengaja menyebabkan cedera parah ke atas kekasihnya, Hin Sak Wah, 58, dengan menggunakan sebilah pisau.
Bagi pertuduhan itu tertuduh didakwa mengikut Seksyen 326 Kanun Keseksaan yang memperuntukkan hukuman penjara maksimum 20 tahun dan boleh juga dikenakan denda atau sebat, jika sabit kesalahan.
Bagi pertuduhan kedua, tertuduh didakwa melakukan cubaan bunuh diri dengan cara meminum racun mengikut Seksyen 309 Kanun Keseksaan yang memperuntukkan hukuman penjara sehingga setahun atau dengan denda atau kedua-duanya, jika sabit kesalahan.
Kedua-dua kesalahan tersebut dilakukan di sebuah rumah di Jalan Kinrara, di sini, pukul 4.24 petang pada 12 Disember lalu.

Terdahulu Timbalan Pendakwa Raya Nurliyana Mohd. Jafri tidak menawarkan sebarang jaminan dengan alasan pertuduhan pertama tertuduh adalah kes yang tidak boleh dijamin.
Mahkamah kemudian tidak menetapkan sebarang jaminan kepada tertuduh dan menetapkan 18 Januari 2021 untuk sebutan semula kes dan lantikan peguam.- K! ONLINE


Curi Toyota Hilux bawa lari ke Petaling Jaya
Oleh MOHAMAD FAIZAL HASHIM

23 Disember 2020, 4:52 pm
ISKANDAR PUTERI – Polis mengambil masa kira-kira 15 jam bagi menyelesaikan kes curi sebuah kenderaan pacuan empat roda di Jalan Merak Kayangan, Medini Utara, dekat sini selepas menemukan kenderaan tersebut di Petaling Jaya, Selangor, semalam.
Ketua Polis Daerah Iskandar Puteri, Asisten Komisioner Dzulkhairi Mukhtar berkata, dalam operasi itu, polis turut menahan seorang lelaki 41 tahun yang disyaki melarikan kenderaan tersebut.
Beliau berkata, pihaknya menerima laporan daripada mangsa berusia 50 tahun bahawa kenderaan jenis Toyota Hilux milik syarikat mangsa bekerja di tempat letak kenderaan kira-kira pukul 8.30 pagi.
“Bertindak atas maklumat tersebut, sepasukan polis Ibu Pejabat Polis Daerah (IPD) Iskandar Puteri turut dibantu anggota polis Ibu Pejabat Kontinjen (IPK) Selangor telah berjaya menahan seroang suspek di tepi jalan di PJU 8/5 Damansara Perdana pada pukul 11.15 malam.
“Ketika kenderaan milik mangsa itu ditemui, ia sudah ditukar dengan menggunakan nombor pendaftaran palsu. Hasil semakan nombor casis mendapati adalah kenderaan yang dilaporkan hilang,” katanya pada sidang akhbar di IPD Iskandar Puteri, di sini hari ini.
Dzulkhairi berkata, dalam tangkapan itu, polis turut merampas pelbagai peralatan antaranya tiga unit telefon bimbit, sebuah alat penebuk, pemutar skru, kekunci Allen, sebuah key programmer, alat kawalan jauh pelbagai kereta dan empat keping cukai jalan.

Katanya, hasil semakan mendapati suspek iaitu lelaki tempatan mempunyai 26 rekod jenayah lampau atas kesalahan jenayah dan enam rekod bagi kes dadah.
“Hasil siasatan awal mendapati suspek terlibat dalam kes mencuri kenderaan khususnya kenderaan pacuan empat roda yang aktif sejak dua bulan yang lalu di Selangor dan di negeri ini.
“Mereka ini menggunakan nombor kenderaan palsu pada kenderaan yang dicuri bagi mengelakkan daripada dikesan pihak berkuasa. Kita masih lagi menjalankan risikan sama ada suspek menjual kenderaan tersebut ke negara jiran ataupun meleraikannya untuk dijual ke kedai alat ganti,” katanya.
Suspek ditahan reman selama tiga hari bermula hari ini sehingga Jumaat  bagi membantu siasatan lanjut di bawah Seksyen 379A Kanun Keseksaan (curi kenderaan).-K! ONLINE


Petani rugi, tanam padi tidak ikut jadual
Oleh TOREK SULONG

23 Disember 2020, 4:46 pm
PASIR PUTEH – Lembaga Kemajuan Pertanian Kemubu (Kada) mengenal pasti terdapat ramai dalam kalangan petani yang mengusahakan tanaman padi tidak mengikut jadual seperti yang disyorkan oleh lembaga itu.
Keadaan itu menyebabkan petani-petani mengalami kerugian yang besar terutamanya ketika musim banjir pada setiap hujung tahun di negeri ini.
Pengerusi Kada, Datuk Kamarudin Md. Nor berkata, sehubungan dengan itu, pihaknya telag mengenal pasti seramai 40 petani di daerah Tumpat dan Bachok mengalami kerugian apabila tanaman mereka ditenggelami banjir baru-baru ini.
Katanya, kerugian itu dianggarkan sebanyak RM180,000 selepas tanaman mereka di dalam kawasan seluas 110 hektar musnah pada tahun ini.
“Kita sudah mengadakan bancian awal dan mendapati kebanyakan petani di dua kawasan itu gagal menuai hasil apabila buah padi masak sewaktu hujan lebat kerana sawah mereka ditenggelami banjir.
“Pihak Kada mendapati daerah Tumpat menunjukkan kemusnahan padi yang tinggi berbanding daerah lain,” katanya.

Beliau berkata demikian ketika ditemui pemberita selepas menyampaikan bantuan Program Peningkatan Pendapatan Petani Berskala Kecil dan Bantuan Tanaman Kontan B40 di Pejabat Kada Pasir Puteh di sini hari ini.
Mengulas lanjut, menurut Kamarudin, bancian susulan akan dilakukan di daerah lain mengenal pasti kerosakan yang dialami oleh petani. -K! ONLINE


Bawa anak OKU lakukan samun
Oleh KHAIRUL MOHD. ALI

23 Disember 2020, 4:38 pm
JOHOR BAHRU – Seorang bapa sanggup membawa anak lelakinya yang juga orang kurang upaya (OKU) berusia empat tahun dalam  melakukan beberapa siri jenayah bersenjatakan pisau panjang di sekitar Pasir Gudang dan Johor Bahru, semalam.
Pemangku Ketua Polis Daerah Seri Alam, Deputi Superintendan Shahrulanuar Mushaddat Abdullah Sani berkata, suspek turut bertindak mengugut untuk mencederakan anaknya menggunakan pisau sebelum ditahan polis.
Ujarnya, suspek yang berusia 28 tahun itu bagaimanapun berjaya ditahan selepas berlaku pergelutan antara suspek dan polis.
“Terdahulu, pada pukul 12.10 tengah malam semalam, suspek membawa anak lelakinya sebelum mengancam dan melarikan sebuah kereta milik seorang lelaki warganegara Indonesia di Taman Air Biru, Pasir Gudang.
“Kemudian pada pukul 12.50 tengah malam, suspek sekali lagi membawa anaknya dan menyamun seorang wanita gelandangan berusia 55 tahun di Dataran Larkin sebelum bertindak menculik mangsa.
“Mangsa bagaimanapun berjaya melarikan diri selepas kenderaan tersebut kehabisan minyak dengan mendapatkan bantuan seorang pengawal keselamatan di sebuah sekolah sekitar Pasir Gudang,” katanya.

Beliau berkata demikian dalam sidang akhbar yang diadakan di Ibu Pejabat Polis Daerah (IPD) Seri Alam, di sini hari ini.
Tambah Shahrulanuar Mushaddat, mangsa kemudiannya sekali lagi membawa anaknya untuk menyamun dua pekerja sebuah stesen minyak warga Bangladesh di Pasir Gudang pada pukul 3 pagi.
“Setelah polis menerima maklumat berkaitan kejadian tersebut, operasi bersepadu dijalankan untuk memburu suspek yang ditemui di kediamannya, di Taman Air Biru, pada pukul 8 malam.
“Suspek yang menyedari kehadiran polis kemudian bertindak mendukung anaknya dan mengugut untuk membunuh anaknya jika polis menghampirinya,” ujarnya lanjut.
Beliau turut berkata, polis mengambil masa kira-kira dua jam untuk memujuk dan mententeramkan suspek namun gagal sehingga memaksa polis menggunakan kekerasan yang munasabah dan bersesuaian untuk menyelamatkan anak suspek.
Shahrulanuar Mushaddat turut memberitahu, pihaknya percaya suspek berada dibawah pengaruh dadah ketika melakukan jenayah tersebut, selain turut mengalami masalah keluarga.
Kes disiasat mengikut Seksyen 392/397 Kanun Keseksaan kerana melakukan rompakan bersenjata dan Seksyen 307 Kanun Keseksaan kerana melakukan percubaan membunuh.-K! ONLINE


Polis batal panggil Guan Eng esok, tunda tahun hadapan
Oleh MOHD SYALMIZI HAMID

23 Disember 2020, 2:54 pm
GEORGE TOWN – Polis membatalkan sesi mengambil keterangan bekas Menteri Kewangan, Lim Guan Eng esok dan akan menetapkan satu tarikh baharu tahun hadapan.
Perkara itu dimaklumkan Guan Eng dalam satu kenyataan di sini hari ini yang turut memberitahu perkara tersebut disampaikan peguamnya yang juga Ahli Parlimen Puchong, Gobind Singh Deo pagi ini.
Menurut Setiausaha Agung DAP itu, Ketua Polis Negara, Tan Sri Abdul Hamid Bador dalam satu pesanan teks kepadanya turut memohon maaf atas kekhilafan pegawai polis menetapkan sesi merakam kenyataan beliau sehari sebelum Hari Krismas.
“Saya mengucapkan terima kasih kepada beliau atas ucapan Hari Krismas kepada saya dan keluarga,” katanya dalam kenyataan itu.
Polis sebelum ini memanggil Ahli Parlimen Bagan itu untuk diambil keterangan di ibu pejabat polis Daerah Timur Laut di sini, yang dijadualkan pukul 10 pagi esok berkaitan dua kenyataan media yang dibuat beliau tahun lalu.
Bagaimanapun, Guan Eng menyifatkan tindakan itu sebagai ‘hadiah Krismas” daripada kerajaan Perikatan Nasional (PN) memandangkan beliau dipanggil sehari sebelum sambutan perayaan itu.

Tindakan polis memanggil Guan Eng sehari sebelum Hari Krismas juga mendapat kritikan bekas Perdana Menteri, Datuk Seri Najib Tun Razak yang menyifatkan tidak wajar dan hanya membuka ruang kepada kemarahan rakyat terhadap kerajaan PN. – K! ONLINE


Portfolio MB Perak, Exco diumum
Oleh MUHAMAD TARMIZE MOHD NOR

23 Disember 2020, 4:32 pm
IPOH – Menteri Besar Perak, Datuk Saarani Mohamad hari ini mengumumkan portfolio yang dipegang oleh barisan Ahli Majlis Mesyuarat Kerajaan Negeri (Exco) Perak.
Menurut Saarani, pengumuman tersebut bukanlah rombakan portfolio walaupun hampir semua Exco yang baharu dilantik merupakan barisan Exco lama daripada kerajaan sebelum ini.
“Perlu diingat ini bukan rombakan portfolio, tapi ini adalah kabinet yang baharu. Jadi tidak timbul masalah menukar atau merombak portfolio.
“Dengan Menteri Besar dan seorang Exco baharu, jadi sebagai Menteri Besar, saya menubuhkan pasukan baharu. Jangan salah faham bahawa ini rombakan, tiada rombakan dibuat,” katanya pada sidang akhbar di pejabatnya di sini hari ini.
Selain memegang jawatan Menteri Besar, Saarani yang juga Ahli Dewan Undangan Negeri (ADUN) Kota Tampan itu turut memegang portfolio sebagai Pengerusi Jawatankuasa Agama Islam, Kewangan, Keselamatan, Tanah, Sumber Asli, Perancangan Ekonomi dan Syarikat Berkaitan Kerajaan (GLC).
Exco baharu, Datuk Zainol Fadzi Paharuddin (ADUN Sungai Manik) pula memegang portfolio Pembangunan Luar Bandar, Pembangunan Usahawan dan Koperasi.

ADUN Gunung Semanggol, Razman Zakaria pula menjadi Pengerusi Jawankuasa Perladangan, Pertanian dan Industri Makanan manakala ADUN Tualang Sekah, Datuk Nolee Ashilin Mohamed Radzi sebagai Pengerusi Jawatankuasa Perumahan, Kerajaan Tempatan dan Pelancongan.
ADUN Rungkup, Datuk Shahrul Zaman Yahya memegang Pengerusi Jawatankuasa Industri, Pelaburan dan Pembangunan Koridor manakala Abdul Yunus Jamahri (ADUN Kuala Kurau) sebagai Pengerusi Jawatankuasa Perdagangan Dalam Negeri dan Hal Ehwal Pengguna, Integrasi Nasional dan Masyarakat Sivil.
Mohd. Akmal Kamarudin yang merupakan ADUN Selama akan memegang portfolio Kesihatan, Sains, Alam Sekitar dan Teknologi Hijau manakala Datuk Dr. Wan Norashikin Wan Noordin (ADUN Kampung Gajah) pula menjadi Pengerusi Jawatankuasa Pembangunan Wanita dan Keluarga, Kebajikan Masyarakat dan Badan Bukan Kerajaan (NGO).
ADUN Sungai Siput, Datuk Mohd. Zolkafly Harun diumum sebagai Pengerusi Jawatankuasa Infrastruktur, Tenaga, Air dan Pengangkutan Awam; Khairul Shahril Mohamed (ADUN Bota) sebagai Pengerusi Jawatankuasa Belia dan Sukan, Komunikasi dan Multimedia manakala Ahmad Saidi Mohamad Daud (ADUN Changkat Jering) pula memegang portfolio Pendidikan, Pengajian Tinggi dan Sumber Manusia. -K! ONLINE


Kamal Adli syukur Uqasha Senrose terima lamaran
Oleh NUR EMIRA SAIZALI

23 Disember 2020, 2:35 pm
PETALING JAYA – Pelakon Kamal Adli bersyukur selepas kekasih hatinya, Uqasha Senrose, 28, menerima lamarannya pada malam Anugerah MeleTOP Era 2020 (AME2020) pada malam Ahad lalu.
Menurut pemilik nama sebenar Ahmad Kamal Ahmad Adli, 34, lamaran tersebut dilakukan sebagai langkah pertama sebelum menghalalkan hubungan mereka.
“Yeay! Jawapan ya.
“Cuma hendak menghalalkan hubungan, bukan buat perkara tidak baik,” tulisnya ringkas dalam satu entri Instagram semalam.
Pelakon drama Black itu juga berterima kasih atas semua doa yang diberikan kepadanya dan Uqasha.
“Terima kasih atas doa itu dan yang lain saya serah pada Allah SWT, Amin,” katanya.

Terdahulu, Kamal membuat kejutan melamar Uqasha ketika mereka berdua menjadi penyampai dalam AME 2020 Ahad lalu.
Bagaimanapun, lamaran tersebut sebenarnya telah dirancang Kamal bersama Astro dan mendapat kebenaran keluarga Uqasha sendiri, namun tanpa pengetahuan aktres yang juga kakak kepada Nelydia Senrose itu.
Kamal dan Uqasha Senrose mula digosipkan bercinta sejak mereka digandingkan dalam drama Setelah Terlafaznya Akad arahan Michael Ang.
Gosip cinta mereka semakin bertiup kencang apabila kembali digandingkan sebagai teraju utama menerusi drama Perempuan Tanpa Dosa yang berakhir siarannya bulan lalu.
Pada Oktober lalu, Kamal dan Uqasha dalam sebuah video yang dikongsikan pengarah drama terbabit, Michael Ang dan mengakui ada menghadiri kursus pra-perkahwinan.
Biarpun telah membuat lamaran secara terbuka, namun sehingga kini, mereka belum membuat pengesahan lanjut tentang perancangan perkahwinan mereka. – K! ONLINE


Air meleleh daripada mulut, Adibah Noor kena bell’s palsy
Oleh MOHAMMAD SHAHEMY AZMI dan SAIRUL ZAMRI MISRANI

23 Disember 2020, 2:09 pm
PETALING JAYA – Penyanyi dan juga pelakon terkenal, Adibah Noor mengesahkan diriny terkena serangan bell’s palsy pada bahagian kiri mukanya sejak tiga minggu lalu.
Penyanyi yang popular menerusi lagu Terlalu Istimewa itu ketika dihubungi Kosmo! berkata, keadaannya semakin baik namun masih dalam sesi rawatan untuk pulih sepenuhnya.
“Saya terkena serangan bell’s palsy ketika sedang berkumur dan menggosok gigi di rumah.
“Saya pelik kenapa air meleleh daripada mulut selain sebutan juga tidak berapa jelas ketika bercakap.
“Tetapi, saya tidak terus pergi membuat pemeriksaan di hospital kerana ada penggambaran pada hari tersebut,” ujarnya.
Selepas membuat pemeriksaan dengan pakar saraf, doktor telah mengesahkan wajahnya mengalami serangan bell’s palsy.

“Alhamdulillah selepas tiga minggu melakukan fisioterapi kini saya sudah semakin sembuh.
“Masa mula-mula doktor pakar saraf mengesahkan saya terkena bell’s palsy, perasaan saya ketika itu sedih sebab baru sahaja dapat beberapa tawaran kerja.” katanya.
Ujar Adibah lagi, disebabkan kandungan gula dalam darahnya tinggi, doktor memberitahu bahawa dia memerlukan tempoh antara tiga sehingga enam bulan untuk pulih sepenuhnya.
“Sebab doktor kata saya akan pulih dalam tempoh tersebut, saya nekad untuk melakukan rawatan fisioterapi setiap hari.
“Saya harap saya cepat sembuh berbanding daripada jangkaan yang doktor beritahu. Saya perlu kembali normal dan cepat kembali bekerja seperti biasa,” tegasnya yang tidak memberitahu sesiapa tentang serangan tersebut kecuali keluarga dan rakan-rakan terdekat.
Pada 21 Disember lalu, Adibah ada memuat naik sekeling foto dalam Instagram ketika berada di sebuah pusat rawatan.
Menerusi hantaran tersebut, Adibah atau nama sebenarnya Adibah Noor Mohamed Omar memaklumkan dia masih lagi dalam fasa rawatan susulan mengenai gangguan saraf bahagian kiri wajahnya.
Awal bulan ini, pelakon Faye Kusairi turut diserang penyakit sama. Faye yang ketika itu sarat hamil dan kini baru bersalin masih menjalani rawatan susulan penyakit tersebut. – K! ONLINE


Malaysia pastikan vaksin efektif terhadap mutasi Covid-19
Oleh NOR IDAYU BOSRO

23 Disember 2020, 4:28 pm
PUTRAJAYA – Kementerian Sains, Teknologi dan Inovasi (MOSTI) akan berbincang dengan syarikat pengeluar vaksin Pfizer bagi memastikan perolehan bekalan vaksin negara memiliki keberkesanan terhadap mutasi virus Covid-19 yang dikesan di United Kingdom baru-baru ini.
Menterinya, Khairy Jamaluddin Abu Bakar berkata, perbincangan itu perlu dibuat kerana sebarang pertukaran vaksin akan memberi kesan kepada kepada kontrak perolehan bekalan yang telah ditandatangani bersama syarikat itu sebelum ini.
“Saya dimaklumkan syarikat Pfizer sedang menguji dan memantau keberkesanan vaksin sedia ada kepada mutasi baharu di United Kingdom.
“Jika vaksin sedia ada kurang atau tidak berkesan terhadap mutasi baharu itu, mereka (Pfizer) telah menyatakan bahawa pihaknya memerlukan enam minggu untuk melakukan sedikit perubahan kepada vaskin sedia ada bagi memastikan keberkesanan tinggi terhadap mutasi baharu,” katanya.
Beliau berkata demikian pada sidang akhbar perkembangan perolehan vaksin Covid-19 negara di MOSTI hari ini.
Kerajaan sebelum ini menandatangani perjanjian awal dengan fasiliti Covax dan Pfizer bagi perolehan vaksin Covid-19 untuk mendapatkan jaminan bekalan vaksin sebanyak 30 peratus liputan populasi negara.

Bekalan pertama sejuta dos vaksin dari Pfizer dijangka akan diterima dan mula diberikan kepada kumpulan sasar seawal Februari 2021. -K! ONLINE


Pemancing terkejut jumpa mayat dalam lumpur
Oleh NUR ALINA HASSAN

23 Disember 2020, 4:25 pm
TANGKAK- Seorang pemancing terkejut apabila menemui satu mayat di dalam lumpur berhampiran jeti di Sungai  Bilah, Bukit Gambir, di sini, malam semalam.
Ketua Polis Daerah Tangkak, Superintendan Mohd. Fadhil Minhat berkata, saksi yang datang seorang diri ke kawasan itu pada mulanya ingin meninjau paras air bagi tujuan memancing keesokan paginya.
“Pada pukul 10.45 malam tadi, Balai Polis Bukit Gambir telah menerima satu panggilan kecemasan dari seorang lelaki mengenai penemuan satu mayat dalam Sungai Bilah.
“Bertindak atas laporan, pihak polis kemudiannya datang untuk siasatan sebelum menghubungi Balai Bomba dan Penyelamat (BBP) Bukit Gambir bagi membantu menarik keluar mayat yang tersangkut.
“Jarak mayat dengan jeti adalah lebih kurang 10 kaki. Berdasarkan siasatan awal oleh pegawai penyiasat di lokasi kejadian, kematian mangsa mendapati tiada sebarang unsur atau tanda jenayah,” katanya ketika dihubungi.
Menurut beliau, polis turut menemui dompet mengandungi wang ringgit dan kad pengenalan mangsa berhampiran jeti selain sebuah motosikal  jenis Modenas Kriss yang digunakan mangsa untuk ke lokasi berkenaan.

Mangsa dikenali Lai Sze Tee. 72.
“Sebelum kejadian, beberapa saksi lain mendakwa melihat si mati datang ke jeti sekitar dua ke tiga hari lepas pada sebelah petang. Polis telah pergi ke alamat rumah seperti dalam kad pengenalan si mati, jirannya  menyatakan mangsa tinggal seorang diri dan tidak berkahwin.
“Mayat dibawa ke Hospital Tangkak dan hasil bedah siasat mengesahkan mangsa mati akibat lemas. Pada pukul 8 pagi tadi, suami kepada anak saudara si mati telah membuat laporan polis dan mengecam bahawa si mati adalah bapa saudaranya,” katanya.-K! ONLINE


‘Naim cedera di bahagian sumber rezekinya, perlu rehat’
Oleh MOHD. HAIKAL ISA

23 Disember 2020, 2:25 pm
KUALA LUMPUR – Penyanyi Naim Daniel dinasihatkan berehat secukupnya selepas mengalami kecederaan ringan di bahagian rahang susulan terlibat dalam kemalangan minggu lalu.
Perkara itu dimaklumkan Pengarah Urusan Worldpeace Entertainment, Usaid Hamdi apabila Naim atau nama sebenarnya, Muhammad Naim Daniel Baharin, 23, gagal menghadirkan diri ke majlis pelancaran lagu Lara kolaborasi bersama Hael Husaini dan Haqiem Rusli.
Menurut Usaid, Naim masih menunggu keputusan daripada pihak hospital berkenaan kecederaan di bahagian rahangnya.
“Beberapa hari selepas kejadian, dia masih okey. Tetapi kelmarin dia mengadu sakit dan mahu datang ke pelancaran lagu Lara pada hari ini.
“Tetapi kerana terlampau sakit, doktor meminta dia untuk berehat dahulu dan mendapatkan rawatan sementara menunggu keputusan pemeriksaan rahang tersebut,” katanya ketika ditemui Kosmo! Online pada sidang akhbar lagu Lara di sini semalam.
Dalam pada itu, Usaid berterima kasih kepada semua peminat dan rakan-rakan industri yang tidak putus-putus mendoakan kesihatan Naim.

“Kemungkinan keputusan perubatan itu akan diperolehi pada hari ini atau esok.
“Terima kasih buat semua yang mendoakan agar Naim dapat kembali dengan lebih kuat. Penting untuknya terus berehat kerana kecederaan yang dialaminya di bahagian yang merupakan punca rezekinya,” katanya.
Terdahulu, Naim berdepan situasi cemas apabila terlibat dalam kemalangan jalan raya di Lebuhraya Kajang-Seremban (LEKAS) kira-kira pukul 12 tengah hari Khamis lalu.
Menurut Naim, kereta jenis Ford Ranger pacuan empat roda yang dipandunya terbabas dan melanggar pembahagi jalan ketika dalam perjalanan ke Sri Pentas bagi rakaman sebuah program hiburan. – K! ONLINE


Jodoh anak murid sendiri
Oleh KOSMO!

23 Disember 2020, 4:26 pm
JAKARTA – Seorang wanita yang sering disindir anak dara tua akhirnya bertemu jodoh dengan anak murid sendiri yang muda 10 tahun daripada usianya.
Muhrianti, 29, dari Kalimantan Timur, Indonesia selamat bernikah dengan Abdul Kodir yang berusia 19 tahun pada 10 Jun lalu, lapor Tribunnews.
“Orang sering bertanya bila saya mahu berkahwin apabila usia mencecah 28 tahun.
“Saya tidak sangka jodoh saya ialah anak murid sendiri,” tulisnya di laman TikTok.
Muhrianti berkenalan dengan suaminya ketika bertugas di Sekolah Menengah Atas tempat remaja itu bersekolah namun hubungan pada waktu itu sekadar sebagai guru dan pelajar.
Mereka menjadi semakin rapat apabila sama-sama terlibat dalam satu karnival anjuran sekolah.

“Secara kebetulan, guru kaunseling meminta suami untuk menolong saya di karnival itu.
“Guru kaunseling memberikan nombor telefon saya dan sejak itu, kami mula berbual dan berkenalan,” katanya.
Perhubungan antara kami berterusan walaupun selepas karnival tamat namun masih terbatas kerana dia masih belajar,” jelasnya.
Setelah Abdul tamat sekolah menengah dan bekerja, barulah suaminya meluahkan perasaan lalu melamar Muhrianti menjadi isteri. – Agensi


MDKS, UiTM meterai MoU laksana program ilmiah
Oleh ISKANDAR SHAH MOHAMED

23 Disember 2020, 4:22 pm
KUALA SELANGOR – Majlis Daerah Kuala Selangor (MDKS) dan Universiti Teknologi Mara (UiTM) memeterai memorandum persefahaman (MoU) bagi melaksanakan pelbagai program dan aktiviti berilmiah di daerah ini.
Yang Dipertua MDKS, Rahilah Rahmat berkata, kerjasama julung kali itu meliputi pelaksanaan program berkaitan penyelidikan, akademik, kebudayaan, inovasi dan pelancongan.
“Inisiatif itu bertujuan mewujudkan hubungan lebih erat antara MDKS dan UiTM bagi menganjurkan program ilmiah dan bermanfaat.
“Jalinan kerjasama itu juga mampu membentuk aspirasi pembangunan dan persekitaran kondusif kepada warga Kuala Selangor,” katanya ketika ditemui Kosmo! di Ibu Pejabat MDKS di sini, hari ini.
Terdahulu, Rahilah mewakili MDKS menandatangani MoU selama tiga tahun bersama Rektor UiTM Cawangan Selangor, Prof. Datuk Dr. Abu Bakar Majeed.
Turut hadir, Orang Besar Daerah Kuala Selangor, Datuk Mohamad Yaacob Ismail dan Dekan Fakulti Pengurusan Hotel dan Pelancongan UiTM, Prof. Dr. Salehuddin Mohd. Zahari.

Tambah Rahilah, pihaknya mengharapkan kerjasama itu turut membantu menjadikan daerah ini mengekalkan kelestarian dalam pembangunan sosial, ekonomi dan fizikal.
“Aspek itu antaranya melibatkan pembangunan ekonomi hijau, pemeliharaan alam sekitar, penyelidikan, pembangunan desa, warisan dan pelancongan.
“Kerjasama dengan UiTM itu juga selaras dengan Visi MDKS iaitu Perbandaran Lestari, Masyarakat Sejahtera” ujarnya.
Sementara itu, Abu Bakar berkata, universiti tersebut akan berkongsi kepakaran sedia ada untuk memberi sumbangan yang signifikan terhadap misi dan visi MDKS.
“Perkongsian itu turut akan merangkumi aspek pelancongan sama ada berkaitan agro, sukan dan pendidikan atau edu-tourism.
“Jalinan kerjasama itu bakal membawa kepada pelbagai inisiatif penyelidikan yang menghasilkan sinergi dan nilai akademi terbaik,” katanya. -K!ONLINE


Permohonan Abdul Azeez batal pertuduhan didengar 25 Januari
Oleh NORLIZAH ABAS

23 Disember 2020, 2:16 pm
KUALA LUMPUR – Mahkamah Tinggi di sini hari ini menetapkan 25 Januari tahun depan bagi mendengar permohonan bekas Pengerusi Tabung Haji, Datuk Seri Abdul Azeez Abdul Rahim untuk membatalkan 12 pertuduhan menerima rasuah berhubung projek jalan raya di Perak dan Kedah serta pengubahan wang haram yang dihadapinya.
Permohonan tersebut akan didengar di hadapan Hakim Datuk Muhammad Jamil Hussin.
Pihak pendakwaan selaku responden dijadualkan memfailkan afidavit bagi menjawab permohonan tersebut pada 6 Januari 2021 manakala pihak pembelaan selaku pemohon akan membalasnya pada 13 Januari 2021.
Tarikh-tarikh itu ditetapkan di hadapan Penolong Kanan Pendaftar, Noraziha Asmuni selepas pengurusan kes yang turut dihadiri oleh peguam Joshua Tay yang mewakili Abdul Azeez manakala Timbalan Pendakwa Raya S. Kirubini
mewakili pihak responden.
Pada 18 Disember lalu, peguam Hisyam Teh Poh Teik yang mewakili Abdul Azeez memberitahu Mahkamah Sesyen di sini bahawa anak guamnya telah memfailkan permohonan di Mahkamah Tinggi untuk membatalkan 12 pertuduhan yang dihadapinya.
Ketika itu, Hisyam memohon agar perbicaraan yang didengar di hadapan Hakim Azura Alwa ditangguhkan bagi membolehkan Mahkamah Tinggi mendengar permohonan tersebut terlebih dahulu.

Bagaimanapun, Azura mengarahkan perbicaraan diteruskan kerana tiada sebarang perintah daripada mahkamah lain untuk menggantung prosiding itu.
Perbicaraan kemudian diteruskan dengan saksi kelima pendakwaan, Pegawai Penguatkuasa Jabatan Pengangkutan Jalan (JPJ) Azrin Abdul Razak daripada Ibu Pejabat JPJ Putrajaya dengan membaca pernyataan saksinya.
Perbicaraan bersambung 8 Februari.
Ahli Parlimen Baling itu menghadapi tiga pertuduhan menerima rasuah berjumlah RM5.2 juta berkaitan projek berkenaan serta sembilan pertuduhan pengubahan wang haram melibatkan hampir RM140 juta.
Pertuduhan rasuah itu didakwa dilakukan di Bank CIMB cawangan Menara UAB, Jalan Tun Perak, di sini pada 8 Disember 2010, dan di Affin Bank
Berhad, Setiawalk, Persiaran Wawasan, Pusat Bandar Puchong, Selangor pada 13 Jun 2017 dan 10 April 2018.
Bagi pertuduhan pengubahan wang haram, Abdul Azeez didakwa melakukan kesalahan itu di Lembah Klang antara 8 Mac 2010 dan 30 Ogos 2018. -K! ONLINE


Bilik fail Hospital Bukit Mertajam terbakar
Oleh MOHD SYALMIZI HAMID

23 Disember 2020, 1:05 pm
SEBERANG PERAI – Sebuah bilik menyimpan fail di Hospital Bukit Mertajam di sini dijilat api dalam kebakaran hari ini.
Difahamkan, kejadian kira-kira pukul 11.50 pagi itu turut mengakibatkan sebahagian fail mengandungi rekod perubatan musnah.
Jurucakap Jabatan Bomba dan Penyelamat negeri berkata, pihaknya yang tiba di lokasi sejurus menerima panggilan mendapati sebuah bilik penyimpanan fail telah terbakar.
“Ia membabitkan kawasan seluas 80 kaki persegi yang hangus 20 peratus.
“Bagaimanapun kebakaran itu tidak melibatkan mangsa,” katanya kepada pemberita hari ini.
Usaha memadamkan kebakaran dilakukan pegawai dan anggota dari Balai Bomba dan Penyelamat Bukit Mertajam. – K! ONLINE


Lelaki tular merompak mengaku tidak salah
Oleh NUZULSHAM SHAMSUDDIN

23 Disember 2020, 1:43 pm
KUALA LUMPUR – Seorang lelaki yang tular merompak wang RM15,000 daripada seorang lelaki sehingga dia berjaya ditahan didakwa di Mahkamah Sesyen di sini hari ini.
Bagaimanapun tertuduh S.Suresh Rao, 34, mengaku tidak bersalah selepas pertuduhan dibacakan terhadapnya di hadapan Hakim Mahyon Talib.
Mengikut pertuduhan, Suresh Rao didakwa telah melakukan rompak berkumpulan dengan bersenjatakan parang panjang terhadap seorang lelaki warganegara India Mohamed Ali Meeran Mydin dengan mengambil wang milik syarikatnya sebanyak RM15,000.
Kesalahan itu didakwa dilakukan di Jalan Metro Perdana Barat 2, Sentul di sini pukul 11.15 pagi pada 15 Disember lalu.
Berikutan itu pertuduhan dikemukakan mengikut Seksyen 395/397 Kanun Keseksaan yang memperuntukkan penjara maksimum 20 tahun dan sebat jika sabit kesalahan.
Terdahulu Timbalan Pendakwa Raya Nurliyana Mohd. Jafri mencadangkan jumlah ikat jamin sebanyak RM20,000 dengan sorang penjamin berserta syarat tambahan melapor diri di balai polis berdekatan sebulan sekali selain dilarang menganggu saksi-saksi pendakwaan.

Bagaimanapun peguam M. Madhavan yang mewakili tertuduh memohon mahkamah memberikan jumlah ikat jamin yang rendah dengan alasan tertuduh hanya bekerja di kedai besi buruk merupakan pennaggung utama keluarga iaitu isteri dan tiga orang anak.
Selepas mendengar permohonan kedua-dua belah pihak, Hakim Mahyon membenarkan tertuduh diikat jamin RM10,000 dengan soerang pemjamin dan bersetuju dengan cadangan yang dikemukakan pihak pendakwaan.
Mahkamah kemudian menetapkan 18 Januari 2021 bagi sebutan semula kes.
Kosmo! pada 22 Disember lalu melaporkan tindakan seorang lelaki yang cuba meragut menggunakan sebilah parang memakan diri apabila dia bukan sahaja ditahan malah turut diacukan sepucuk pistol dalam kejadian di Jalan Metro Perdana Barat 2, di sini pada 15 Disember lalu.
Ketua Polis Daerah Sentul, Asisten Komisioner Beh Eng Lai berkata, dalam kejadian kira-kira pukul 11.15 pagi itu, suspek seorang warga tempatan berusia 34 tahun telah menghampiri seorang lelaki warga India sambil menghunuskan sebilah parang dengan tujuan untuk meragut.
Ujar beliau, suspek telah mengacukan parang tersebut ke leher mangsa berusia 36 tahun itu dan mengarahkan lelaki tersebut menyerahkan wang tunai sebanyak RM15,000 yang dibawanya.
Terdahulu, satu video berdurasi sembilan saat tular di laman sosial Facebook memaparkan seorang lelaki dipercayai suspek terbaring di atas jalan sambil diacukan dengan sepucuk pistol.- K! ONLINE


Lelaki dituduh guna dokumen palsu untuk dapat projek kerajaan
Oleh JAMLIAH ABDULLAH

23 Disember 2020, 1:15 pm
ALOR SETAR – Seorang pengarah urusan dihadapkan ke Mahkamah Sesyen di sini hari ini atas tuduhan menggunakan dokumen bank palsu untuk mendapatkan satu projek kerajaan, dua tahun lalu.
Tertuduh, Naim Arshad, 33, bagaimanapun mengaku tidak bersalah sebaik pertuduhan terhadapnya dibacakan di hadapan Hakim Murtazadi Amran.
Mengikut kertas pertuduhan, Naim didakwa menggunakan dokumen palsu berkenaan iaitu penyata bank CIMB milik syarikatnya, Paradigm Energy Sdn. Bhd. (PESB) bagi Mac hingga Mei 2018 dalam permohonan tender Perkhidmatan Sokongan Klinik (PSK) Kementerian Kesihatan Malaysia di Kedah.
Perbuatan itu didakwa dilakukan tertuduh di Jabatan Kesihatan Negeri Kedah di sini pada 23 Julai 2018.
Pendakwaan yang dikendalikan Timbalan Pendakwa Raya Suruhanjaya Pencegahan Rasuah Malaysia (SPRM), Tan Sew Ping dilakukan di bawah Seksyen 471 Kanun Keseksaan yang boleh dihukum di bawah Seksyen 465 kanun yang sama.
Mahkamah menetapkan jaminan sebanyak RM8,000 terhadap Naim yang diwakili peguam Md. Yunos Shariff. Tertuduh membayar jaminan berkenaan. – K! ONLINE


JDT lamar pemain Indonesia, Syahrian Abimanyu
Oleh KHAIRUL MOHD. ALI

23 Disember 2020, 12:44 pm
JOHOR BAHRU – Setelah mengumumkan Danial Amier Norhisham sebagai pemain baharu Johor Darul Ta’zim (JDT) semalam, skuad Harimau Selatan itu hari ini mengumumkan seorang lagi pemain baharu dari Indonesia, iaitu Syahrian Abimanyu.
Menerusi satu kenyataan dimuatnaik dalam laman Facebook rasmi kelab bola sepak itu, pemain berusia 21 tahun berkenaan merupakan sebahagian daripada perancangan jangka masa panjang JDT.
“Kelab Bolasepak JDT telah menandatangani bekas pelatih Levante berusia 21 tahun, Syahrian Abimanyu dari Indonesia.
“Ini sebagai sebahagian daripada pelan jangka panjang kelab,” jelas kenyataan ringkas tersebut.
Semalam, pemilik JDT, Tunku Ismail Sultan Ibrahim mengumumkan Danial Amier yang sebelum ini bermain untuk FELDA United bakal menyarung jersi Harimau Selatan dengan kontrak selama dua tahun.-K! ONLINE


Isteri pemandu lori rugi RM21,000 terjerat cinta palsu
Oleh MOHD SYALMIZI HAMID

23 Disember 2020, 12:35 pm
SEBERANG PERAI – Seorang suri rumah berusia 53 tahun di Butterworth di sini kerugian wang lebih RM21,000 selepas dipercayai terjerat dalam penipuan cinta palsu di laman sosial Facebook semalam.
Mangsa yang merupakan warga Thailand itu dikatakan menyerahkan wang simpanan dan wang milik suaminya yang bekerja sebagai pemandu lori selepas gelap mata apabila ditawarkan hadiah oleh ‘kekasih’ alam maya itu.
Ketua Polis Daerah Seberang Perai Utara, Asisten Komisioner Noorzainy Mohd. Noor berkata, mangsa dipercayai terjerat dalam sindiket parcel scam selepas dia berhubung dengan ‘lelaki’ tersebut pada 12 Disember lalu melalui aplikasi Messenger.
“Wanita itu teruja apabila jejaka berkenaan menawarkannya hadiah berupa wang tunai matawang Amerika Syarikat,” katanya kepada pemberita hari ini.
Noorzainy menambah, mangsa kemudiannya menerima panggilan daripada individu yang mendakwa wakil syarikat kurier yang mahu menghantar bungkusan hadiah tersebut, namun mangsa dikehendaki membuat pembayaran terlebih dahulu kononnya untuk pelepasan cukai.
“Dia yang teruja telah membuat tujuh transaksi memasukkan wang pada Sabtu dan Ahad lalu ke dalam satu akaun yang diberikan.

“Wanita itu bagaimanapun menyedari ditipu selepas dia menyerahkan wang simpanan dan wang milik suaminya berjumlah RM21,630 apabila suspek berterusan meminta dia menyerahkan wang,” katanya lagi.
Noorzainy berkata, mangsa tampil membuat laporan polis semalam.
Menurutnya, kes itu disiasat mengikut Seksyen 420 Kanun Keseksaan. – K! ONLINE


Bekas guru tahfiz didakwa cabul pelajar
Oleh KOSMO!

23 Disember 2020, 12:51 pm
Oleh NIK SUKRY RAMLI
KUANTAN: Seorang bekas guru tahfiz dihadapkan ke Mahkamah Sesyen Kuantan, di sini, hari ini atas dakwaan melakukan amang seksual terhadap pelajar berusia 11 tahun enam bulan, pada awal bulan ini.
Tertuduh Tengku Mohammad Khaireel Tengku Wahab, 27 tahun, didakwa melakukan kesalahan itu pada 1 Disember lalu, kira-kira jam 11.30 malam di dalam bilik warden asrama sekolah tahfiz berkenaan.
Pendakwaan dihadapan Hakim Siti Aminah Ghazali dilakukan Timbalan Pendakwaraya, Sharifah Nurul Syuhada Tuan Mamat, manakala tertuduh diwakili peguam, Rahiza Zulkefli.
Bagi pertuduhan pertama mengikut Seksyen 14(a) Akta Kesalahan-kesalahan Seksual Terhadap Kanak-kanak 2017, tertuduh didakwa mencium mulut mangsa sebelum melakukan seks oral terhadap mangsa di dalam bilik warden asrama sekolah tahfiz berkenaan pada 1 Disember lalu, kira-kira jam 11.30 malam.
Pertuduhan kedua mengikut Seksyen 14(b) Akta Kesalahan-Kesalahan Seksual Terhadap Kanak-Kanak 2017 pula, tertuduh didakwa menyuruh mangsa melakukan seks oral pada tarikh, masa dan tempat yang sama.

Sabit kesalahan, tertuduh boleh dihukum penjara tidak lebih 20 tahun dan sebatan.
Tertuduh bagaimanapun mengaku tidak bersalah atas kedua-dua tuduhan dan minta dibicarakan.
Hakim Siti Aminah Ghazali kemudiannya membenarkan tertuduh diikat jamin RM10,000 bagi kedua-dua tuduhan itu dan menetapkan 25 Januari depan untuk sebutan semula kes. -K! ONLINE


Rozaimi gembira hasrat sarung jersi Helang Merah tertunai
Oleh MUHAMAD ARDIE PUTRA SUHAIMI

23 Disember 2020, 1:00 pm
BINTANG baharu skuad Kedah, Rozaimi Abd Rahman mengakui sangat gembira apabila hasratnya untuk mewakili skuad Helang Merah akhirnya tercapai tetapi mengakui bukan mudah untuk merebut tempat dalam kesebelasan utama.
Sebagai rekod, pemain berusia 28 tahun itu mengambil keputusan untuk berkelana ke skuad gergasi utara tanah air selepas kontraknya bersama pasukan Johor Darul Ta’zim (JDT) berakhir musim lepas.
Kata Rozaimi, peluang yang diberikan untuk bersama skuad kendalian Aidil Sharin Sahak itu tidak akan disia-siakan selain enggan mengecewakan ribuan penyokong fanatik pasukan Kedah.
“Berdasarkan senarai pemain yang ada, saya mengakui persaingan dalam pasukan dijangka sangat sengit tetapi ujian lebih kepada diri saya sendiri, untuk buktikan saya masih boleh bermain di tahap tertinggi.
“Keputusan untuk berhijrah ke Kedah turut berlangsung tanpa sebarang masalah selain saya juga sememangnya sudah memasang impian untuk bermain dengan pasukan ini sejak dulu lagi.
“Malah, bola sepak di negeri ini juga meriah kerana penyokong pasukan Kedah adalah antara yang paling fanatik dalam kancah Liga Malaysia. Ini mendorong saya untuk terus bekerja keras membantu pasukan mencapai sasaran ditetapkan,” katanya dalam satu kenyataan.

Dalam perkembangan, penolong ketua jurulatih Kedah, Victor Andrag yang mengendalikan sesi latihan pramusim tanpa kehadiran Aidil yang masih bercuti turut berpuas hati dengan motivasi yang ditunjukkan oleh barisan pemain.
“Selepas berehat lebih sebulan, nampak semua pemain hadir dalam keadaan bersemangat untuk berlatih tetapi pasukan kami masih belum lengkap tanpa kehadiran tonggak import,” katanya.


Konstabel mabuk pandu kereta lawan arus
Oleh MOHD SHARKAWI LONDING

23 Disember 2020, 12:40 pm
JOHOR BAHRU – Seorang anggota polis trafik berpangkat konstabel bukan sahaja memandu secara berbahaya dengan melawan arus malah juga disyaki di bawah pengaruh alkohol dalam satu kejadian berlaku di Jalan Lingkaran Dalam di sini hari ini.
Ketua Polis Johor, Datuk Ayob Khan Mydin Pitchay berkata, pihaknya menerima satu rakaman video pada pukul 12.30 tengah malam berkaitan kejadian sebuah kereta Perodua Axia dipandu secara berbahaya.
Katanya, pihak polis Bahagian Siasatan dan Penguatkuasaan Trafik Johor Bahru Selatan kemudian berjaya menahan lelaki itu di sebuah stesen minyak berhampiran.
“Hasil siasatan mendapati anggota polis berusia 25 tahun itu tidak bertugas pada masa kejadian serta menggunakan kenderaan persendirian.
“Ekoran penahanan itu, suspek kemudian disiasat di bawah Seksyen 42 (1) Akta Pengangkutan Jalan 1987 kerana memandu secara melulu yang memperuntukan hukuman penjara sehingga lima tahun atau denda maksimum RM15,000 serta hilang kelayakan lesen memandu tidak lebih lima tahun.
“Selain itu, lelaki berkenaan disiasat di bawah Seksyen 45A Akta Pengangkutan Jalan 1987 iaitu dalam keadaan pengaruh mabuk. Jika sabit kesalahan boleh denda maksimum RM30,000 dan boleh dpenjara dua tahun serta hilang kelayakan memandu tidak kurang dua tahun,” katanya dalam kenyataan di sini hari ini.

Ayob Khan menegaskan, pihaknya tidak akan berkompromi dan mengambil tindakan paling tegas terhadap mana-mana pihak termasuk pegawai dan anggota polis yang melanggar undang-undang termasuk kesalahan trafik.-K! ONLINE


Barang keperluan di Pulau Pinang cukup semasa Hari Krismas
Oleh SAFINA RAMLI

23 Disember 2020, 1:19 pm
GEORGE TOWN – Bekalan barangan keperluan termasuk bawang dijamin mencukupi di seluruh negeri ini menjelang sambutan Hari Krismas Jumaat ini.
Timbalan Ketua Pegawai Penguatkuasa Kementerian Perdagangan Dalam Negeri dan Hal Ehwal Pengguna (KPDNHEP) negeri, Ridzuan Mat Isa berkata, pihaknya tidak menerima aduan mengenai kekurangan untuk semua barangan keperluan di pasaran setakat ini.
“Bekalan barang keperluan pada Hari Krismas dijamin mencukupi dan harga barangan juga stabil.
“Pihak kami juga melaksanakan Skim Harga Maksimum Musim Perayaan Krismas 2020 sebagai langkah untuk menyekat kenaikan harga barangan keperluan menjelang perayaan itu,” katanya kepada pemberita ketika melakukan tinjauan di sebuah pasar raya di sini hari ini.
Turut hadir ialah Pengerusi Jawatankuasa Perdagangan Dalam Negeri dan Antarabangsa, Hal Ehwal Pengguna, Pembangunan Usahawan dan Koperasi negeri, Datuk Abdul Halim Hussain.
Dalam pada itu, Ridzuan berkata, pihaknya turut mendapati bekalan bawang yang sebelum ini terjejas berikutan masalah cuaca di India telah kembali pulih di negeri ini dan harga kembali stabil. – K! ONLINE


‘Sepakat Membina’ lagu baharu Angkasa
Oleh MOHD RIDZAUDDIN ROSLAN

23 Disember 2020, 1:39 pm
KELANA JAYA- Alunan lagu bertajuk ‘Sepakat Membina’ berjaya diangkat sebagai juara pertandingan mencipta lagu rasmi Angkatan Koperasi Kebangsaan Malaysia Berhad (Angkasa).
Lagu ciptaan Azlan Abu Hassan dan lirik daripada Ishak Ahmad itu sekali gus membawa pulang hadiah wang tunai bernilai RM10,000 selain akan menjadi lagu rasmi Angkasa bermula 2021.
Presidennya, Datuk Abdul Fattah Abdullah berkata, pihaknya menerima lebih 44 penyertaan seluruh negara dalam pertandinga itu yang mengangkat tema semangat koperasi.
“Proses penjurian lagu-lagu dipertandingkan itu dibuat oleh barisan juri profesional diketuai Pengarah Bahagian Perkhidmatan Muzik Jabatan Penyiaran Malaysia, Datuk Mokhzani Ismail selain barisan kepimpinan Angkasa.
“Antara perkara yang diteliti ketika penjurian termasuklah elemen kreatif yang dipamerkan dalam gubahan lagu dan lirik selain memenuhi tema semangat koperasi,” katanya pada Majlis Pra Pelancaran Sambutan Jubli Emas Angkasa di sini tadi.
Pada majlis itu, Angkasa turut melancarkan logo ANGKASA50 sebagai identiti korporat baharu selari dengan pencapaian memperkasa gerakan badan koperasi selama 50 tahun penubuhan bermula tahun 1971.

Sementara itu, bercakap mengenai sambutan jubli emas Angkasa, Abdul Fattah berkata, majlis itu dijangka diadakan pada bulan Mei tahun depan selari dengan tarikh ulang tahun penubuhan badan itu.
Pelbagai program dan pertandingan menerusi platform media sosial akan dilaksanakan bagi menyemarakkan penyertaan anggota koperasi sekali gus meraikan lagi sambutan itu. -K! ONLINE


Jangan bimbang status produk daging pasaran
Oleh MOHD SHARKAWI LONDING

24 Disember 2020, 7:38 pm
PONTIAN – Orang ramai khususnya umat Islam tidak perlu bimbang terhadap produk daging di pasaran kerana pengimportan ke negara ini melalui pemeriksaan ketat.
Timbalan Menteri Pertanian dan Industri Makanan, Datuk Seri Ahmad Hamzah berkata, bekalan daging yang dibawa masuk perlu melalui proses tertentu di beberapa agensi kerajaan.
“Sebaik tiba di pintu masuk negara, beberapa proses ketat perlu dilakukan sama ada di bawah Jabatan Veterinar dan Jabatan Perkhidmatan Kuarantin dan Pemeriksaan Malaysia (Maqis).
“Malah Kementerian Kesihatan dan Jabatan Kastam Diraja Malaysia juga melakuan pengauditan bagi memastikan daging ini selamat dan halal.
“Jadi tidak perlu khuatir dengan daging. Namun keluar daripada kawasan pelabuhan, bukan lagi urusan kita,” katanya.
Beliau berkata demikian dalam sidang akhbar selepas Majlis Lawatan Kerja Agropreneur Muda di Benut di sini hari ini.

Kelmarin, satu akhbar mendedahkan laporan mengenai kartel yang mendalangi penyeludupan daging import dari negara sumber tidak sah, termasuk diragui status halal dan kualitinya.
Maqis namun sebelum itu melakukan serbuan terhadap sebuah kilang di Senai yang didakwa menyeludup daging sejuk beku ke negara ini dan membungkus semula daging berkenaan menggunakan logo halal palsu.
Mengulas lanjut mengenai perkara itu, Ahmad menjelaskan siasatan masih dijalankan bagi mengenal pasti punca dan dalangan kejadian tersebut.
“Ia masih disiasat oleh beberapa kementerian dan agensi kerajaan. Oleh itu, kita perlu beri ruang agar disiasat ini dapat dijalankan dengan teliti,” katanya.-K! ONLINE


Denda RM2,700 jika pelihara kucing tanpa mikrocip
Oleh KOSMO!

24 Disember 2020, 10:34 pm
LONDON – Pemilik kucing yang enggan memasang mikrocip pada haiwan peliharaan mereka bakal didenda sebanyak £500 (RM2,730) apabila skim penanaman mikrocip dikuat kuasa bermula awal tahun depan di Britain, lapor akhbar Daily Mail.
Menteri Kebajikan Haiwan, Lord Goldsmith berkata, skim tersebut diperkenalkan bagi mengurangkan kes kehilangan kucing peliharaan di negara itu.
Skim seumpama itu telah dilaksanakan ke atas anjing peliharaan sejak tahun 2016 yang turut mengenakan denda sama terhadap pemilik haiwan yang gagal berbuat demikian.
Ketua Eksekutif badan kebajikan haiwan Cats Protection, James Yeates pula berkata, sekurang-kurangnya 2.6 juta ekor atau 26 peratus kucing di Britain tidak dipasang mikrocip.
“Menanam cip mikro pada kucing memberi peluang terbaik kepada haiwan itu untuk disatukan semula dengan pemiliknya jika berlaku kes kehilangan.
“Kita sering dengar kisah menyentuh hati apabila kucing hilang disatukan semula dengan pemiliknya kerana maklumat dalam mikrocip haiwan itu,” katanya.

Selain itu, badan kebajikan itu turut melaporkan lapan daripada 10 ekor kucing terbiar yang dihantar ke pusat perlindungan haiwan miliknya di Britain pada 2018 tidak mempunyai mikrocip.
Sementara itu, tinjauan oleh Jabatan Alam Sekitar, Makanan dan Hal Ehwal Luar Bandar mendapati 99 peratus responden setuju untuk mewajibkan penanaman mikrocip pada kucing.
Pemasangan mikrocip tersebut melibatkan proses memasukkan alat pengesan sebesar sebutir beras yang mempunyai nombor unik dan boleh diimbas di bawah kulit kucing peliharaan. – AGENSI


Kolaborasi Lefthanded, 100 pendikir gegar Kelantan 13 Februari
Oleh ROSLIZA MOHAMED

24 Disember 2020, 10:05 pm
KOTA BHARU – Kumpulan rock legenda tanah air, Lefthanded akan berkolaborasi dengan 100 pendikir dalam Konsert Jelajah Seluruh Malaysia yang bakal diadakan di negeri ini pada 13 Februari depan.
Konsert menerusi Projek Gila yang diadakan selama kira-kira dua jam itu dijadual berlangsung di Stadium Sultan Muhammad IV di sini.
Vokalis Lefthanded, Datuk Nash berkata, sejarah bakal tercipta kerana ia akan menjadi sebuah konsert terbesar pertama membabitkan pendikir sekali gus memartabatkan seni dikir barat.
“Ini adalah julung kali kita berkolaborasi dengan pendikir di negeri ini.
“Pada konsert itu, nama-nama besar dari Kelantan seperti Cikgu Sulizi, Man Khan dan ramai lagi akan tampil menyanyikan lagu-lagu dikir seperti Wau Bulan,” katanya pada sidang akhbar di sini hari ini.
Menurutnya, konsert itu juga dianjurkan sempena menyambut ulang tahun ke-40 Lefthanded selain sebagai membuka tirai tahun 2021.

Katanya, selain Kota Bharu, Lefthanded akan menjelajah di 16 lokasi di seluruh negara menerusi konsert bertemakan judul salah satu album Lefthanded iaitu ‘Alam dan Pencipta’.
Sementara itu ,Setiausaha Majlis Kebudayaan Negeri, Ayman Mohd. Daham berkata, Majlis Perbandaran Kota Bharu Bandar Raya Islam ( MPKB-BRI) sudah mengeluarkan permit konsert itu bersama syarat tertentu.
Menurutnya, konsert itu turut mengasingkan penonton lelaki dan wanita kecuali mereka yang berkeluarga.
“Kita juga harap penonton dapat mengikut prosedur operasi standard (SOP) termasuk memakai pelitup muka dan melakukan penjarakkan fizikal ketika konsert itu nanti,” katanya.
Tiket konsert tersebut akan mula dijual Januari depan menerusi online dan sebarang maklumat lanjut, peminat boleh melayari laman web www.projekgila4u.com atau menghubungi wakil penganjur di talian 010-5086 2577. -K! ONLINE


Kanak-kanak perempuan patah tangan tersepit lif
Oleh EDDY AQMAL MOHAMED HAMIDI

24 Disember 2020, 9:07 pm
PETALING JAYA – Seorang kanak-kanak perempuan terpaksa menahan kesakitan sementara menunggu pihak bomba tiba selepas tangan kirinya tersepit di pintu lif sebuah kondominium di Bandar Sri Permaisuri, Kuala Lumpur hari ini.
Pusat Gerakan Operasi Jabatan Bomba dan Penyelamat Malaysia (JBPM) Kuala Lumpur menerusi satu kenyataan memaklumkan telah menerima panggilan berhubung kejadian pada pukul 6.30 petang sebelum menggerakkan anggota ke lokasi.
“Sebuah jentera dengan kekuatan lapan anggota dari Balai Bomba dan Penyelamat (BBP) Bandar Tun Razak telah dikejarkan ke lokasi kejadian bagi memberikan bantuan.
“Sebaik tiba di lokasi, anggota bertugas mendapati tangan kiri seorang kanak-kanak perempuan berusia dua tahun telah tersepit di pintu lif dan pasukan penyelamat terpaksa mengumpil pintu lif berkenaan untuk mengeluarkannya,” katanya.
Jelas kenyataan itu, anggota bomba telah menggunakan peralatan khas ‘Rescue Spreader untuk melepaskan tangan mangsa yang tersepit dan kemudiannya menghantar kanak-kanak itu ke Hospital Canselor Tuanku Muhriz untuk mendapatkan rawatan.
“Mangsa dilaporkan patah tangan kiri dan dihantar ke hospital untuk rawatan lanjut.

“Operasi tamat sepenuhnya pada pukul 6.59 petang,” ujarnya. -K! ONLINE


PSG pecat Tuchel
Oleh KOSMO!

24 Disember 2020, 7:39 pm
PARIS – Kelab gergasi Perancis, Paris Saint-Germain (PSG) dilaporkan telah memecat Thomas Tuchel selaku ketua jurulatih berkuatkuasa serta-merta meskipun berjaya membantu pasukan menang 4-0 ke atas Racing Strasbourg awal pagi semalam.
Difahamkan, pengarah sukan PSG, Leonardo telah membuat keputusan tersebut susulan aksi hambar yang dipamerkan oleh Tuchel yang gagal mendominasi saingan Liga Perancis pada musim ini.
Bagaimanapun, Tuchel masih berjaya membantu kelab itu menjuarai peringkat kumpulan saingan Liga Juara-Juara Eropah musim ini meskipun diundi dengan pasukan gergasi, Manchester United dan Red Bull Leipzig.
Antara calon yang dijangka mengambil alih posisi Tuchel adalah bekas pengendali Tottenham Hotspur, Mauricio Pochettino yang pernah mewakili pasukan itu ketika eranya sebagai pemain.
Malah, bekas jurulatih Juventus dari Itali, Massimiliano Allegri turut ditawarkan jawatan berkenaan termasuk ketua jurulatih skuad antarabangsa Perancis, Didier Deschamps.  – AGENSI


Dakwaan skandal rasuah palsu, cemar imej SPRM
Oleh NOR IDAYU BOSRO

24 Disember 2020, 10:25 pm
PUTRAJAYA – Satu maklumat yang ditularkan menerusi aplikasi WhatsApp bertajuk ‘Konspirasi dan Skandal Rasuah di Malaysia’ menggunakam nama penulis sebagai Muhammad Fauzan bin Jamil diterima oleh pihak Suruhanjaya Pencegahan Rasuah Malaysia (SPRM) hari ini.
SPRM dalam satu kenyataan berkata, pihaknya menghubungi penama tersebut menerusi nombor telefon 019-3499238 yang dipaparkan bagi mendapatkan maklumat lanjut berhubung penulisan yang disebar luas oleh pihak tertentu.
“Hasilnya, penama tersebut menjelaskan menerusi WhatsApp bahawa beliau tidak mengetahui langsung berhubung penulisan yang tersebar itu menggunakan nama dan nombor kad pengenalannya.
“Perkara tersebut adalah palsu serta fitnah dan e-mel yang digunakan juga adalah palsu,” kata kenyataan itu hari ini.
SPRM berkata, penama berkenaan akan membuat laporan polis berkaitan perkara tersebut.
Tambah SPRM, pihaknya memandang serius bentuk tohmahan yang sengaja diadakan dengan niat untuk mencemar imej suruhanjaya itu.

“SPRM berharap pihak Polis Diraja Malaysia dapat menjalankan siasatan berhubung perkara ini,” katanya. -K! ONLINE


Warga emas maut keluar simpang
Oleh ISKANDAR SHAH MOHAMED

24 Disember 2020, 8:38 pm
SABAK BERNAM – Seorang lelaki warga emas maut apabila motosikal ditungganginya dilanggar sebuah kenderaan pelbagai guna (MPV)
ketika keluar simpang di Jalan Parit 6 Timur, Sungai Besar di sini hari ini.
Dalam kejadian pukul 10.20 pagi itu, mangsa berusia 70 tahun meninggal dunia di lokasi kejadian akibat parah di kepala.
Ketua Polis Daerah Sabak Bernam, Superintendan Agus Salim Mohd. Alias berkata, ketika kejadian mangsa yang menunggang motosikal jenis Yamaha Lagenda datang dari arah rumahnya di Sungai Panjang ke Sungai Besar
“Setibanya di lokasi kejadian, lelaki itu dipercayai keluar dari persimpangan di sebelah kanan jalan.
“MPV jenis Toyota Unser dipandu lelaki berusia 74 tahun tidak sempat mengelak lalu melanggar motosikal mangsa,” katanya ketika dihubungi Kosmo di sini, hari ini.
Agus Salim menambah, mayat mangsa telah dihantar ke Hospital Tengku Ampuan Jemaah (HTAJ) Sabak Bernam untuk bedah siasat.

Kes disiasat mengikut Seksyen 41(1) Akta Pengangkutan Jalan 1987. -K! ONLINE


Wanita warga emas melecur dalam kebakaran rumah
Oleh NORLIDA AKMAR IDROS

24 Disember 2020, 9:30 pm
ALOR SETAR – Seorang wanita warga emas melecur kira-kira 80 peratus selepas rumah didiaminya terbakar dalam kejadian di Jalan Yan Batas Paip, Teluk Bulang di sini petang ini.
Penolong Pengarah Bahagian Operasi Kebombaan dan Penyelamat Jabatan Bomba dan Penyelamat Malaysia Kedah, Penguasa Kanan Bomba I Mohamadul Ehsan Mohd Zain berkata, pihaknya menerima panggilan berhubung kejadian pada pukul 6.32 petang ini.
“Sebaik tiba di lokasi, didapati kebakaran melibatkan sebuah rumah kelas B dengan kemusnahan kira-kira 50 peratus.
“Terdapat seorang mangsa warga emas berusia 78 tahun cedera melecur sebanyak 80 peratus,” katanya dalam satu kenyataan di sini hari ini.
Kata beliau, api berjaya dipadamkan oleh Pasukan Bomba Sukarela (PBS) Simpang Empat menggunakan dua aliran dua pancutan.
“Tindakan anggota Balai Bomba dan Penyelamat  Jalan Raja dan PBS terlibat memastikan tiada lagi sumber api yang boleh mencetuskan kebakaran semula,” ujarnya.

Menurutnya, api berjaya dipadamkan sepenuhnya pada pukul 7.02 malam.
“Mangsa diberikan rawatan awal oleh anggota BBP Jalan Raja sementara menunggu pihak hospital tiba di lokasi,” katanya.
Tambahnya, mangsa dibawa ke Hospital Sultanah Bahiyah di sini menggunakan ambulans. – K! ONLINE


Lelaki maut kereta bertembung lori ais
Oleh ASLIZA MUSA

24 Disember 2020, 7:36 pm
TAPAH – Seorang lelaki maut setelah kereta dipandunya berlanggar dengan lori muatan ais di Kilometer 43, Jalan Ipoh-Teluk Intan berhampiran Kampung Haji Dahlan di sini hari ini.
Dalam nahas pada pukul 2.30 petang itu, Chin Kok Wah, 39, yang memandu kereta jenis Proton Wira cedera parah dan maut di tempat kejadian.
Kemalangan turut menyebabkan muatan ais yang dipandu lelaki berusia 25 tahun itu tercampak keluar dan bertaburan di tepi jalan.
Ketua Polis Daerah Tapah, Superintenden Wan Azharuddin Wan Ismail berkata, siasatan awal mendapati kemalangan berlaku semasa lori ais tersebut dalam perjalanan dari Kampar ke Teluk Intan.
Katanya, apabila sampai di tempat kejadian, kereta dipandu mangsa hilang kawalan lalu masuk ke laluan lori di arah bertentangan sebelum dilanggar di bahagian kiri kereta.
“Pelanggaran itu menyebabkan mangsa yang tersepit cedera parah dan maut di tempat kejadian manakala pemandu lori ais pula tidak cedera.

“Mayat mangsa dihantar ke Hospital Tapah untuk bedah siasat dan siasatan kes dijalankan mengikut Seksyen 41(1) Akta Pengangkutan Jalan 1987,” katanya. -K! ONLINE


Majikan berdepan tindakan undang-undang jika pekerja warga asing tidak disaring
Oleh EDDY AQMAL MOHAMED HAMIDI

24 Disember 2020, 7:17 pm
PETALING JAYA – Majikan yang gagal mematuhi arahan mewajibkan pekerja warga asing menjalani ujian saringan Covid-19 akan dikenakan tindakan undang-undang dan penalti bermula 1 Januari depan.
Menteri Kanan (Keselamatan), Datuk Seri Ismail Sabri Yaakob berkata, arahan tersebut akan dikuatkuasakan di bawah Akta Pencegahan dan Pengawalan Penyakit Berjangkit (Akta 342).
“Bermula 1 Disember lalu, kerajaan telah mengarahkan semua pekerja warga asing yang bekerja di semua sektor termasuk pembinaan, perkilangan, komersial untuk menjalani ujian saringan Covid-19 dan kos ujian saringan perlu ditanggung oleh majikan syarikat berkenaan.
“Sehingga kini, Kementerian Sumber Manusia (KSM) mengesahkan seramai 49,248 pekerja warga asing telah menjalani ujian saringan COVID-19 yang melibatkan 1,990 majikan,”katanya pada sidang akhbar harian hari ini.
Bagaimanapun, Ismail Sabri berkata, KSM memaklumkan masih terdapat segelintir majikan yang enggan memberikan kerjasama untuk mematuhi arahan tersebut.
“Sehubungan itu, sidang khas semalam bersetuju untuk menguatkuasakan arahan ini bermula 1 Januari 2021 dan majikan yang gagal mematuhi arahan tersebut akan dikenakan tindakan undang-undang serta penalti.

“Sidang Khas turut bersetuju untuk mewajibkan majikan menanggung kos kuarantin dan rawatan bagi pekerja warga asing yang positif Covid-19 yang dipindahkan ke hospital atau Pusat Kuarantin dan Rawatan Covid-19 (PKRC),” jelas beliau.
Tambahnya, kerajaan juga sedang mempergiatkan pemeriksaan terhadap kediaman pekerja warga asing di bawah Akta Standard Minimum Perumahan, Penginapan dan Kemudahan Pekerja (Akta 446) dan sehingga kini sebanyak 12 syarikat serta 27 pertuduhan telah dikenakan ke atas majikan yang ingkar. -K! ONLINE


Pelajar antarabangsa dibenar masuk tahun depan
Oleh EDDY AQMAL MOHAMED HAMIDI

24 Disember 2020, 6:45 pm
PETALING JAYA – Pelajar antarabangsa kecuali dari Britain yang menuntut di Institusi Pendidikan Swasta (IPS) kini diberi kebenaran untuk masuk ke dalam negara bermula tahun hadapan menerusi satu sidang khas yang diadakan semalam.
Menteri Kanan (Keselamatan), Datuk Seri Ismail Sabri Yaakob berkata, kebenaran tersebut diberi kepada pelajar melibatkan Pusat Bahasa, Pusat Kemahiran, Pusat Latihan, Pusat Tuisyen dan Pusat Perkembangan Minda yang berdaftar dengan Kementerian Pendidikan (KPM).
“Kemasukan pelajar ini akan diuruskan oleh pihak Education Malaysia Global Services (EMGS) dan perlu mengikuti garis panduan serta prosedur yang telah ditetapkan oleh Jabatan Imigresen Malaysia (JIM), Majlis Keselamatan Negara (MKN) dan Agensi Pengurusan Bencana Negara (NADMA) dari semasa ke semasa.
“Kebenaran ini akan berkuatkuasa bermula 1 Januari depan dan hanya tertakluk kepada pelajar sedia ada yang telah diluluskan permohonan dan telah mendapat visa dari JIM,”katanya pada sidang akhbar harian hari ini.
Tambah beliau, pelajar yang ingin masuk ke dalam negara perlu melakukan ujian saringan Covid-19 tiga hari sebelum berlepas ke Malaysia dan sekali lagi setibanya di pintu masuk negara selain dikuarantin.
Jelas beliau, kos ujian calitan Covid-19 serta kuarantin perlu ditanggung oleh pelajar berkenaan.

Dalam pada itu, Ismail Sabri berkata sidang khas yang diadakan semalam turut bersetuju untuk membenarkan pergerakan kapal-kapal Non-Convention Ships (NCS) untuk aktiviti ‘transhipment’ yang berkuatkuasa sehingga 15 Januari 2021 bagi penghantaran lambakan baki stok barangan sedia ada di gudang-gudang di pelabuhan Sandakan dan Tawau.
“Kerajaan Sabah sebelum ini tidak membenarkan kapal-kapal NCS untuk memasuki perairan Sabah bagi tujuan barter trade dan transhipment sebagai langkah menyekat penularan Covid-19 di negeri itu.
“Walaubagaimanapun, MKN Sabah memaklumkan terdapat keperluan untuk membenarkan pergerakan kapal-kapal NCS bagi aktiviti ‘transhipment’ sahaja bagi penghantaran lambakan baki stok barangan sedia ada,” ujar beliau. -K! ONLINE


1,581 kes baharu, negara catat 100,318 kes Covid-19
Oleh NOR IDAYU BOSRO

24 Disember 2020, 6:57 pm
PUTRAJAYA – Jumlah kes jangkitan Covid-19 negara mencecah 100,318 selepas melaporkan sebanyak 1,581 kes baharu dengan kes tertinggi kekal dicatatkan di Selangor sebanyak 491.
Ketua Pengarah Kesihatan, Tan Sri Dr. Noor Hisham Abdullah berkata, terdapat empat kluster baharu iaitu Kluster Kebun Baru, Kluster Sungai Burong, Kluster Tapak Bina Jalan Tun dan Kluster Jalan Pandan dilaporkan.
“Berikutan situasi peningkatan kes Covid-19 dalam negara yang telah mencapai jumlah sebanyak 100,318 kes, masyarakat dinasihatkan untuk lebih berwaspada dan berhati-hati dalam mengurangkan risiko penularan jangkitan,” katanya dalam satu kenyataan di sini hari ini.
Noor Hisham berkata, dua lagi kematian berkaitan Covid-19 dilaporkan di Sabah membabitkan dua warganegara menjadikan jumlah keseluruhan kes kematian sebanyak 446.
Pada masa sama, beliau berkata, sebanyak 1,085 kes pulih dilaporkan menjadikan jumlah keseluruhan kes pulih adalah 81,099 setakat hari ini. -K! ONLINE


Esok, Dayana Roza akan bergelar isteri
Oleh MOHAMMAD SHAHEMY AZMI

24 Disember 2020, 6:15 pm
PETALING JAYA – Pelakon Dayana Roza mengesahkan bahawa bakal mengakhiri zaman bujang bersama jejaka pilihannya yang juga seorang ahli perniagaan esok.
Dayana atau nama sebenarnya Nur Dayana Kamsun Bahari, 29, mengesahkan perkara tersebut ketika dihubungi Kosmo! Online sebentar tadi.
“Benar saya akan menikah pada pagi esok,” jawab pelakon drama Cinta Bukan Kristal itu ringkas.
Sementara itu, pengurusnya, Ainaliza memberitahu, majlis pernikahan Dayana bakal diadakan di Masjid Negara sekitar pada pukul 8.30 pagi.
“Majlis pernikahan akan dilakukan esok di Masjid Negara. Saya sendiri pun tidak dapat pergi kerana terikat dengan prosedur operasi standard (SOP) Covid-19 yang menghadkan jumlah tetamu. Cuma saudara-mara terdekat sahaja yang dibenarkan untuk hadir.
“Insya-Allah majlis resepsi nanti akan dibuat pada 10 Januari tahun hadapan,” katanya ketika dihubungi.

Malam tadi, menerusi Instagram milik pelakon tersebut, Dayana dilihat menghadiri sebuah parti bujang (bachelorette party) sempena meraikan dirinya yang bakal bergelar isteri orang.
Beberapa keping foto yang dikongsikan Dayana turut menunjukkan beberapa kenalan selebriti dilihat hadir mengenakan pakaian dengan tema pijama.
Antara rakan selebriti yang dilihat hadir pada parti tersebut termasuklah pelakon Zulin Aziz dan Datin Elvina Mohamad.
Terdahulu, pada 5 Ogos lalu, Dayana telah mengikat tali pertunangannya dengan seorang ahli perniagaan, A’dale Adham Ayahudin, 33, dalam satu majlis yang diadakan di Damai Glkass House, Kuala Lumpur.
Dayana dan A’dale mengikat tali pertunangan selepas mereka berkawan sejak enam tahun lalu. Malah, pelakon kelahiran Kampung Baru, Kuala Lumpur itu juga mendakwa pernah dilamar lelaki sama empat tahun lalu, namun ketika itu dia belum bersedia ke arah hubungan lebih serius. – K! ONLINE


Agong, Raja Permaisuri ucap selamat menyambut Krismas dan Tahun Baru
24 Disember 2020, 6:38 pm
PETALING JAYA – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah mengucapkan selamat menyambut perayaan Krismas kepada masyarakat beragama Kristian di seluruh negara sempena sambutan itu esok.
Istana Negara dalam satu kenyataan berkata, Seri Paduka Baginda menzahirkan harapan agar perayaan ini membawa keamanan, kemakmuran, perpaduan dan kegembiraan kepada semua yang menyambutnya.
Katanya, baginda bertitah agar semua rakyat tidak gusar dan bersedih kerana tidak dapat meraikan perayaan itu seperti kelaziman ekoran penularan wabak Covid-19.
“Rakyat perlu bersyukur dan bergembira kerana masih dikurniakan kesihatan untuk bersama keluarga walaupun perayaan itu terpaksa disambut dengan pelbagai peraturan serta larangan.
“Rakyat juga diingatkan agar sentiasa berwaspada dan berdisiplin menjagakan keselamatan serta kesihatan diri termasuk mematuhi Prosedur Operasi Standard (SOP) yang telah ditetapkan oleh kerajaan,” katanya hari ini.
Selain itu, Al-Sultan Abdullah dan Raja Permaisuri turut menzahirkan ucapan selamat tahun baru buat seluruh rakyat Malaysia.

“Marilah semua kita tanpa mengira latar belakang sama-sama mendoakan negara ini sentiasa dirahmati dan dilindungi daripada segala bentuk ancaman serta dikurniakan kemakmuran yang berkekalan,” ujar kenyataan itu. – K! ONLINE


16 penduduk Jalan Atas Paloh dakwa dianiaya kerajaan negeri
Oleh ROHANA MOHD. NAWI

24 Disember 2020, 6:50 pm
KOTA BHARU – Merasakan bahawa dirinya tertipu dengan janji sebuah syarikat milik kerajaan negeri, seorang daripada 16 penduduk di Jalan Atas Paloh di sini telah tampil membuat laporan polis.
Mohd. Naqid Md. Hassan, 38, mendakwa, kerajaan negeri telah menawarkan Unit Rumah Mampu Milik Raudhah, Perbadanan Kemajuan Iktisad Negeri Kelantan (PKINK) kepada penduduk selepas rumah mereka dirobohkan tahun depan.
Katanya, dia tampil untuk membuat laporan polis selepas membaca satu kenyataan rasmi yang dikeluarkan oleh pihak PKINK baru-baru ini.
“Dalam kenyataan itu, pihak terbabit telah menawarkan rumah kepada 16 keluarga yang menghuni tanah Jalan Atas Paloh di sini.
“Sebelum ini, kami telah dipanggil untuk membuat pengundian untuk mendapatkan rumah, namun hanya tiga orang sahaja daripada 16 penduduk yang hadir.
“Ketika itu, penduduk berkenaan telah diberi taklimat dan menawarkan rumah Blok A Raudhah pada harga RM45,000 untuk satu unit dan penduduk telah menolak tawaran tersebut,” katanya ketika ditemui pemberita di pekarangan Kompleks Mahkamah di sini hari ini.

Menurut Mohd. Naqid, sebelum ini, dia telah membuat laporan polis pada 20 September lalu kerana mengikut perjanjian asal penduduk akan diberikan rumah di Jalan Pantai Cahaya Bulan di sini sementara menunggu rumah Raudhah siap sepenuhnya.
Katanya, bagaimanapun,kenyataan itu dianggap palsu dan penduduk rasa tertipu kerana projek pembinaan rumah Raudhah dan rumah sementara PCB juga masih terbengkalai sehingga hari ini.
“Projek pembinaan rumah Raudhah juga masih terbengkalai sehingga hari ini. Kami juga telah diminta untuk mengosongkan rumah di tapak itu pada 14 Februari depan,” katanya.
Sementara itu, Ketua Polis Daerah Kota Bharu, Asisten Komisioner Abdul Rahim Daud ketika dihubungi Kosmo! mengesahkan pihaknya telah menerima laporan itu semalam. -K! ONLINE


Perkhidmatan jet pensendirian perlu dapat permit MAVCOM – MOT
Oleh MOHD. HUSNI MOHD. NOOR

24 Disember 2020, 7:08 pm
PUTRAJAYA – Kementerian Pengangkutan (MOT) memandang serius isu berhubung operasi perkhidmatan jet persendirian bagi tujuan komersial (sewa atau upah) secara tidak sah yang berlaku di Lapangan Terbang Sultan Abdul Aziz Shah (LTSAAS), Subang seperti dilaporkan media, semalam.
MOT menerusi kenyataan akhbar berkata, berdasarkan Akta Suruhanjaya Penerbangan Malaysia 2015 (Akta 771), mana-mana  orang yang menyediakan perkhidmatan penerbangan tidak berjadual perlu mendapatkan permit perkhidmatan udara Suruhanjaya Penerbangan Malaysia (MAVCOM).
Menurutnya, hanya syarikat penerbangan negara dan asing yang berdaftar dan memiliki Air Operator’s Certificate (AOC) yang dikeluarkan oleh negara masing-masing sahaja yang layak memohon menyediakan perkhidmatan penerbangan operasi penerbangan jet-jet peribadi untuk sewa atau upah bagi membawa penumpang di Malaysia.
“Ini adalah bagi memastikan perkhidmatan penerbangan yang disediakan mematuhi syarat-syarat teknikal dan keselamatan yang ditetapkan oleh Pihak Berkuasa Penerbangan Awam Malaysia (CAAM),” katanya di sini hari ini.
Ka Siong berkata, kementerian pada masa ini sedang meneliti semula dasar semasa berhubung perkhidmatan tersebut dengan mengadakan beberapa sesi libat urus dengan pemegang taruh.
Beliau berkata, dasar semasa itu akan diteliti semula bagi mengambil kira peningkatan permintaan bagi perkhidmatan berkenaan dan keperluan untuk menggalakkan pertumbuhan industri penerbangan jet peribadi bagi tujuan sewa dan upah di negara ini.

Menurutnya, kementerian melalui CAAM dan MAVCOM akan menyiasat laporan media tersebut dan seterusnya mengambil tindakan
yang sewajarnya.
“Mana-mana pihak disarankan untuk membuat aduan kepada pihak kementerian, CAAM atau MAVCOM bagi membolehkan siasatan lanjut  dijalankan,” katanya. -K! ONLINE


10,000 unit Rumah Prihatin buat warga Belia Wilayah Persekutuan
Oleh SUBKHI SUDARJI

24 Disember 2020, 6:35 pm
PUTRAJAYA- Kementerian Wilayah Persekutuan (KWP) menyasarkan pembinaan 10,000 buah rumah mampu milik di bawah harga RM200,000 seunit khususnya untuk golongan muda bagi warga Wilayah Pesekutuan.
Menterinya, Tan Sri Annuar Musa berkata, beliau maklum ramai golongan muda ingin memiliki rumah sendiri di ibu kota namun harga rumah mampu milik ditawarkan masih dalam kategori mahal.
Katanya, projek pembinaan Rumah Prihatin itu bakal dibina mulai awal tahun depan dan dijangka siap dalam tempoh tiga tahun.
“Pembinaan rumah mampu milik ini melibatkan agihan sebanyak 6,000 unit di Kuala Lumpur, 3,000 unit di Putrajaya dan 1,000 unit lagi di Labuan bagi pusingan pertama ini.
“Jika sebelum ini kita tawarkan rumah mampu milik dengan harga RM300,000 bagi seunit tetapi untuk rumah prihatin ini pula harga syiling yang ditetapkan tidak melebihi RM200 ,000 seunit,” katanya.
Beliau berkata demikian pada majlis penyerahan bantuan sumbangan baucar Back To School berjumlah RM100,000 kepada 1,000 pelajar- pelajar sekolah di Putrajaya di sini hari ini.

Mengulas lanjut, Annuar berkata, beberapa lokasi sekitar Putrajaya telah dikenal pasti antaranya Presint 5, Presint 7, Presinit 14 dan Presint 19.
Katanya lagi, keutamaan diberikan kepada golongan muda yang baru berkahwin untuk memastikan mereka memiliki aset rumah.
“Sebenarnya ramai mahu menetap dan memiliki rumah di ibu kota namun masih tidak mampu membelinya.
“Jadi, dengan projek perumahan bakal kita laksanakan ini, kita akan pastikan golongan muda dapat membeli rumah dengan kemampuan kewangan yang ada,” katanya. -K! ONLINE


PKPD Taman Telipok Ria tamat
Oleh EDDY AQMAL MOHAMED HAMIDI

24 Disember 2020, 6:04 pm
PETALING JAYA – Perintah Kawalan Pergerakan Diperketatkan (PKPD) di Taman Telipok Ria, Tuaran yang bermula pada 27 November lalu diisytiharkan tamat hari ini.
Menteri Kanan (Keselamatan), Datuk Seri Ismail Sabri Yaakob berkata, sehingga 22 Disember lalu, Kementerian Kesihatan (KKM) telah melaksanakan sebanyak 9,065 ujian saringan dan secara kumulatif sebanyak 806 kes positif Covid-19 telah direkodkan.
“Walaubagaimanapun, KKM mengesahkan baki kes aktif di lokaliti ini adalah semakin terkawal dan menunjukkan trend penurunan.
“Atas nasihat KKM, satu sidang khas yang diadakan semalam telah bersetuju untuk menamatkan PKPD di Taman Telipok Ria, Tuaran, Sabah bermula hari ini seperti yang dijadualkan,”katanya pada sidang akhbar harian hari ini.
Dalam perkembangan berasingan, Ismail Sabri berkata, seramai 90,800 individu telah pulang ke tanah air melalui pintu masuk sempadan antarabangsa mulai 24 Julai sehingga semalam.
“Daripada jumlah itu, seramai 7,282 individu sedang menjalani kuarantin wajib di 79 Hotel dan 16 premis lain termasuk Institut Latihan Awam (ILA) serta Institusi Pengajian Swasta di seluruh negara.

“535 individu pula telah dibawa ke hospital untuk rawatan manakala 82,983 individu dibenarkan pulang ke rumah,” jelas beliau.
Tambahnya, setakat semalam, seramai 567 individu tiba di semua pintu masuk antarabangsa negara dan kesemuanya telah dikuarantin wajib di stesen kuarantin seluruh negara. -K! ONLINE


Shopee hanya platform mudahkan bayaran zakat
Oleh ZAKI SALLEH

24 Disember 2020, 6:18 pm
IPOH – Kaedah pembayaran zakat melalui aplikasi Shopee yang diperkenalkan Majlis Agama Islam dan Adat Melayu Perak (Maipk) hanyalah sebagai salah satu instrumen bayaran atau wasilah sahaja dan bukanlah dikategorikan sebagai Amil Zakat.
Ini kerana semua pembayaran menerusi platform ini akan dipindahkan terus kepada akaun Pusat Zakat Maipk melalui transaksi bank dalam talian pada hari sama dan bukan disimpan oleh pengendali platform tersebut.
Ketua Pegawai Eksekutif Maipk, Shahrul Azam Shaari berkata, sehubungan itu dakwaan sesetengah pihak bahawa Maipk telah melantik Shopee sebagai Amil adalah tidak benar sama sekali.
Menurut beliau, penggunaan platform pembayaran digital itu juga dibuat setelah melakukan kajian dan perbincangan sebagai satu inisiatif kepada pembayar zakat khususnya golongan muda.
“Syarat pelantikan amil bagi menguruskan zakat telah banyak dibincangkan oleh para ulama dan ia telahpun menjadi suatu panduan yang dipersetujui ramai sehingga kini.
“Sehubungan itu, bagi menguruskan hal-hal berkaitan kutipan dan agihan zakat semasa, sudah tentu Maipk mengamalkan inovasi dan pendekatan yang terkini mengikut keadaan semasa,” ujarnya kepada pemberita.

Beliau berkata demikian pada sidang akhbar pada Majlis Penyerahan Bantuan Persekolahan 2021 dan Sumbangan Kebajikan Maipk di Hotel Casuarina di sini hari ini.
Turut hadir Yang di-Pertua Maipk, Tan Sri Dr. Wan. Mohd. Zahid Mohd. Noordin.
Mengulas lanjut kata Shahrul Azam, pelantikan Shoppe sebagai medium pembayaran zakat adalah sama sepertimana kebanyakan bank berdaftar di Malaysia dan pelbagai ejen kutipan seperti MYEG, JomPay, Gopayz dan SnapNPay.
Sebagai balasan daripada perkhidmatan yang disediakan pihak Shopee, Maipk membayar caj perkhidmatan sahaja melalui peruntukan yang diluluskan.
Katanya, Maipk mula melantik Bank Simpanan Nasional dan Pos Malaysia sebagai ejen kutipan pertama sejak tahun 2005.
“Menerusi kajian kita, Shopee merupakan platform pembayaran digital dengan kira-kira 1.2 juta pemegang akaun beragama Islam termasuk 200,000 di negeri Perak.
“Platform ini menjadi pilihan pengguna berusia antara 25 hingga 35 tahun dan atas sebab itu juga kita memilih Shoppe bagi mensasarkan pembayar zakat bagi peringkat usia ini,” ujarnya.


Tambang percuma feri bot laju bagi pejalan kaki selama dua minggu
Oleh MOHD SYALMIZI HAMID

24 Disember 2020, 6:11 pm
GEORGE TOWN – Penang Port Sdn. Bhd. (PPSB) menawarkan perkhidmatan feri bot laju percuma bagi penumpang pejalan kaki selama dua minggu bermula 1 Januari hingga 14 Januari depan.
PPSB dalam satu kenyataan hari ini memaklumkan, tambang percuma itu ditawarkan hasil perbincangan dengan Menteri Pengangkutan, Datuk Seri Dr. Wee Ka Siong baru-baru ini.
“PPSB komited untuk menyediakan perkhidmatan dan kemudahan feri yang boleh dipercayai untuk kegunaan orang ramai. Sebarang maklumat terkini akan dikongsi di laman web rasmi PPSB,” kata kenyataan itu.
Bermula 1 Januari depan, perkhidmatan feri bot laju akan digunakan bagi membawa penumpang pejalan kaki menggantikan feri ikonik yang sudah beroperasi kira-kira 126 tahun di negeri ini.
Menurut Surhanjaya Pelabuhan Pulau Pinang sebelum ini, perkhidmatan itu akan digunakan dalam tempoh interim sehingga Jun 2022 sebelum digantikan dengan katamaran atau teksi air.
Feri ikonik sedia ada pula hanya akan digunakan bagi penunggang basikal dan motosikal sehingga Julai 2022 manakala perkhidmatan feri untuk membawa kereta ditamatkan sepenuhnya bermula 1 Januari depan.

Bagaimanapun, tambang feri tidak berubah iaitu RM1.20 bagi pejalan kaki dewasa dan kanak-kanak berusia enam hingga 12 tahun (60 sen) dari tanah besar ke bahagian pulau.
Manakala, tambang perkhidmatan feri untuk pengayuh basikal sebanyak RM1.40 dan RM2 (motosikal). – K! ONLINE


[VIDEO] Putus dua jari akibat kemalangan
Oleh NIK NUR IZZATUL HAZWANI NIK ADNAN

24 Disember 2020, 5:43 pm
DUNGUN – Dua sahabat cedera parah dengan salah seorang putus dua jari selepas motosikal jenis Yamaha 135LC dinaiki mereka dirempuh sebuah kenderaan pelbagai guna, Perodua Alza di Kilometer 5 Jalan Paka-Al Mukhtafi Bilah Shah berhampiran Kampung Bukit Merah, Paka dekat sini hari ini.
Dalam kejadian pada pukul 8.45 pagi itu, Amirul Aizat Abdullah, 20, yang menunggang motosikal itu putus jari manis dan kelingking kiri manakala pemboncengnya, Ahmad Iadil Najimi E’zani, 16, pula patah paha kiri.
Ketua Polis Daerah Dungun, Superintendan Baharudin Abdullah berkata, kemalangan tersebut berpunca daripada kenderaan pelbagai guna, Perodua Alza yang hilang kawalan selepas cuba mengelak sebuah motosikal.
“Pemandu kenderaan Perodua Alza berusia 33 tahun itu hilang kawalan selepas mengelak sebuah motosikal yang tiba-tiba keluar dari simpang kiri.
“Kenderaan tersebut kemudiannya terbabas ke bahagian kiri jalan sebelum merempuh motosikal dinaiki kedua-dua mangsa yang kebetulan melalui laluan itu secara melawan arus,” katanya kepada Kosmo! di sini hari ini.
Baharudin berkata, impak kemalangan tersebut menyebabkan Amirul Aizat dan Ahmad Iadil Najimi tercampak dari motosikalnya.

Jelas beliau, kedua-dua sahabat itu telah dikejarkan ke Unit Kecemasan Hospital Dungun di sini untuk menerima rawatan. – K! ONLINE


Kilang sarung tangan getah dikompaun RM1,000
Oleh NOR AZIHAN MD. GHAZALI

24 Disember 2020, 5:13 pm
KLANG – Sebuah kilang sarung tangan getah di Pelabuhan Utara di sini dikompaun RM1,000 selepas didapati gagal mematuhi garis panduan ditetapkan Kementerian Kesihatan (KKM).
Pegawai Kesihatan Persekitaran, Pejabat Kesihatan Daerah (PKD) Klang, Ily Sazwani Mashudi berkata, tindakan tersebut selepas kilang berkenaan berpotensi menyebabkan jangkitan Covid-19 susulan tiada penjarakan sosial.
Katanya, pengeluaran kompaun dilaksanakan mengikut Peraturan 10, Akta Pencegahan dan Pengawalan Penyakit Berjangkit 1988 atau Akta 342.
“Hasil semakan mendapati terdapat 18 pekerja tinggal di bilik asrama itu walaupun majikan memaklumkan hanya 12 orang sahaja tinggal di situ.
“Pemilik kilang juga gagal melakukan disinfeksi dan sanitasi di dalam asrama pekerja sekurang-kurangnya dua kali sehari dan perlu direkodkan,”katanya kepada pemberita di sini hari ini.
Terdahulu, Jabatan Tenaga Kerja Semenanjung Malaysia (JTKSM) bersama Jabatan Tenaga Kerja Bangi
dan PKD Klang telah melakukan Ops syarikat sebagai langkah pencegahan Covid-19 di sebuah kilang di Pelabuhan Utara hari ini.

Turut hadir, Timbalan Ketua Pengarah (Operasi) JTKSM, Mohd Asri Abdul Wahab.
Jelas Ily Sazwani, pemeriksaan semula akan dibuat terhadap kilang berkenaan dalam masa terdekat agar mematuhi prosedur standard operasi yang telah ditetapkan KKM. -K! ONLINE.


Siti tidak sabar lihat Walk of Fame dirinya
Oleh ABDUL RAZAK IDRIS

24 Disember 2020, 5:55 pm
SHAH ALAM – Penyanyi nombor satu negara, Datuk Seri Siti Nurhaliza Tarudin menyifatkan penghargaan namanya terpahat di Walk Of Fame (WOF) di Sungai Torrens, Adelaide, Australia sebagai hadiah ulang tahun ke-25 dalam industri tahun depan.
Siti Nurhaliza yang teruja dengan penghargaan itu juga tidak sabar untuk untuk melihat dan bergambar di tapak WOF yang tertera namanya.
Bagaimanapun, beliau berkata, akan pergi ke tapak tersebut selepas pandemik Covid-19 itu reda.
“Saya gembira dan bersyukur dan tidak menyangka sebenarnya mendapat penghormatan nama saya diletakkan di WOF di Adelaide, Australia.
“Memang saya tidak sabar untuk melihat dan bergambar di tapak WOF yang tertera nama saya.
“Bila pihak berkuasa mengatakan rakyat Malaysia selamat untuk ke luar negara, InsyaAllah saya akan ke sana,” katanya kepada pemberita hari ini.

Kata Siti Nurhaliza, pihak pengurusannya telah dihubungi pihak penganjur berkaitan pengiktirafan sewaktu mencalonkan nama saya.
“Saya kemudannya terpilih menerusi undian terbanyak Public Choice. Apabila saya mendapat undian tertinggi untuk diabadikan di WOF, pihak Siti Nurhaliza Productions dan juga peminat menunjukkan kepada saya pemberitahuan daripada penganjur menerusi Facebook rasmi mereka,” jelasnya.
Mengulas mengenai impian untuk berada di WOF di Hollywood, Siti Nurhaliza berkata, pencapaian tersebut sememangnya menjadi impian semua penggiat seni di seluruh dunia.
“Namun pencapaian di WOF di Australia adalah pencapaian yang saya rasa tertinggi dicapai setakat ini. Alhamdullillah, saya ucapkan dan terima kasih kepada peminat yang mengundi saya,” katanya. -K! ONLINE


Black Panther rai warga emas sempena Hari Natal
Oleh NOOR HASLIZA NUSI

24 Disember 2020, 5:03 pm
GEORGE TOWN – Seorang pengusaha restoran makanan sanggup memilih menyarungkan kostum watak adiwira Black Panther bagi menceriakan kira-kira 30 warga emas di pusat jagaan persendirian di Jalan York di sini sempena sambutan perayaan Hari Natal esok.
Wan Hafizi Wan Zakaria, 44, berkata, kehadirannya adalah sebagai penyeri serta hiburan buat tatapan warga emas terdiri pelbagai bangsa dan peringkat usia.
Menurutnya, kepuasan dapat dirasai apabila masing-masing mereka terutama yang uzur melemparkan senyuman walaupun berada dalam keadaan tidak lagi terdaya untuk bangun dari kerusi roda.
“Saya terpanggil untuk meraikan mereka (warga emas) bersama seorang kenalan, Kenny Tan Kee Hooi yang juga penyumbang barangan keperluan di pusat jagaan ini.
“Sumbangan tersebut diberikan bagi mengurangkan bebanan pihak pengurusan kediaman ini yang menawarkan perkhidmatan penjagaan secara percuma sejak Januari tahun lalu,” katanya kepada Kosmo! di sini hari ini.
Sementara itu, Kee Hooi pula berkata, sumbangan yang disalurkan itu sekurang-kurangnya membantu menambah bekalan sumber makanan untuk golongan kurang bernasib baik yang tinggal di pusat jagaan tersebut.

“Pada masa sama, mereka (pihak pengurusan dapat menyediakan masakan yang istimewa untuk disajikan kepada penghuni kediaman itu pada Hari Natal esok,” jelasnya. – K! ONLINE


Perkhidmatan feri Pulau Pinang akan dimodenkan – Wee Ka Siong
Oleh MOHD. HUSNI MOHD. NOOR

24 Disember 2020, 5:34 pm
PUTRAJAYA – Kementerian Pengangkutan (MOT) memutuskan untuk memodenkan perhidmatan feri Pulau Pinang demi keselamatan dan keselesaan penumpang.
Menterinya Datuk Seri Dr Wee Ka Siong berkata, beliau menegaskan bahawa keselamatan penumpang feri menjadi keutamaan penting kementerian.
Beliau berkata, perkhidmatan feri Pulau Pinang yang menghubungkan tanah besar di Seberang Perai dengan pulau di negeri ini sejak 126 tahun lalu merupakan perkhidmatan feri paling bersejarah dalam negara.
“Oleh itu, tidak dinafikan perkhidmatan feri ini membawa nilai sejarah dan warisan yang sangat bermakna kepada Malaysia.
“Beberapa pihak melahirkan perasaan kesal di atas keputusan untuk menyediakan perkhidmatan feri Pulau Pinang yang lebih selamat, cepat dan mengurangkan kos penyelenggaraan yang kian meningkat disebabkan faktor feri berusia 47 tahun yang perlu diselenggara secara purata sebulan sekali,” katanya dalam kenyataan akhbar hari ini.
Katanya, beliau sudah menerangkan kepada Ketua Menteri Pulau Pinang Chow Kon Yeow hari ini berhubung perancangan kerajaan untuk menaiktaraf feri sedia ada mengambil kira keselamatan, keberlanjutan atau daya tahan dan keselamatan penumpang feri.

Ka Siong berkata, perancangan kerajaan itu bagi memastikan perkhidmatan feri ini akan terus dinikmati oleh rakyat tempatan termasuk pelancong.
Beliau berharap Kon Yeow faham hasrat kerajaan supaya perkhidmatan feri ini dapat diteruskan demi kebaikan semua pihak. -K! ONLINE


Warga emas didakwa tipu pelaburan getah, balak lebih RM800,000
Oleh YATIMIN ABDULLAH

24 Disember 2020, 5:51 pm
PASIR MAS – Seorang warga emas dihadapkan ke Mahkamah Majistret di sini hari ini atas 48 pertuduhan menipu pelaburan melibatkan projek getah dan balak berjumlah RM841,758 pada 10 tahun lalu.
Tertuduh, Che Hasan Che Ismail, 62, bagaimanapun mengaku tidak bersalah selepas kesemua pertuduhan terhadapnya dibacakan oleh jurubahasa di hadapan Pendaftar Mahkamah, Rozaidi Yaacob.
Mengikut pertuduhan pertama hingga ke-48 tertuduh didakwa telah memperdaya Jusoh Awang Samah, 82, untuk menyerahkan wang tunai supaya mempercayai wujudnya projek getah dan balak bernilai RM841,758.
Kesalahan itu dilakukan oleh tertuduh di sebuah kedai makan di Lubok Jong di sini bermula 25 Mei 2010 hingga 27 Disember 2012.
Tertuduh didakwa mengikut Seksyen 420 Kanun Keseksaan yang memperuntukkan hukuman penjara tidak kurang daripada setahun dan tidak melebihi 10 tahun, sebat dan denda.
Pendakwaan dikendalikan Timbalan Pendakwa Raya Hakimi Abd. Hadi manakala tertuduh tidak diwakili peguam.

Mahkamah membenarkan tertuduh diikat jamin sebanyak RM160,000 untuk kesemua pertuduhan.
Tertuduh bagaimanapun tidak menbayar jaminan yang ditetapkan.
Mahkamah menetapkan tarikh 18 Januari depan untuk sebutan semula kes. -K! ONLINE


Pendakwah selebriti diingatkan jangan terpalit isu cabul
Oleh NUR SHARIEZA ISMAIL

24 Disember 2020, 5:32 pm
SEPANG – Menteri di Jabatan Perdana Menteri (Hal Ehwal Agama), Datuk Seri Zulkifli Mohamad Al-Bakri tidak mahu pendakwah selebriti terpalit dengan isu pencabulan.
Beliau berkata, isu itu boleh mencemarkan agama dan mengundang kontroversi khususnya jenayah dan berharap tiada lagi kedengaran sebarang isu sedemikian membabitkan pendakwah.
“Tolonglah jaga, termasuk diri saya. Saya tak mahu dengar pencabulan. Nikah dua, nikah tiga, nikah empat tak mengapa.
“Tapi cabul ini, Allah. Nak ulang perkataan itu pun tak sedap bunyinya. Kalau yang ustaz dengan gambar-gambar sekali. Kalau ustaz dua minit kita tahu dah siapa (pelakunya),” katanya.
Beliau berkata demikian selepas Majlis Tausiyah bersama kira-kira 50 pendakwah selebriti di Movenpick Hotel Covention Centre di sini hari ini.
Mengulas lanjut Zulkifli berkata, para pendakwah selebriti perlu saling menasihati antara satu sama lain.

“Salah satunya dalam majlis seperti ini di mana apabila kita bersama dekat satu sama lain, ingat mengingat, maka di situ kita harap sinar 2021 tidak akan kita dengar lagi sebarang isu konflik seperti ini.
“Saya juga sering mengingatkan diri saya untuk bekerja semata-mata kerana Allah demi mengangkat agama Islam di samping memberi kefahaman sejelasnya kepada khalayak.
“Jadi penyatuan selebriti-selebriti amat perlu dari segi fikrah demi hala tuju ke arah yang jauh lebih baik,” katanya. -K! ON;INE


Ustaz Budak terpalit dua kes cabul pelajar lelaki
Oleh MUHAMMAD AYMAN GHAFFA

24 Disember 2020, 5:07 pm
KOTA BHARU – Selepas didakwa atas kesalahan mencabul seorang ahli perniagaan Isnin lalu, seorang pendakwah yang dikenali sebagai Ustaz Budak kini terpalit dengan dua lagi kes sama melibatkan dua orang bekas pelajar di madrasahnya.
Ketua Polis Kelantan, Datuk Shafien Mamat berkata, dua orang bekas pelajar kepada Syamsul Zaman Sukri, 32, telah membuat laporan polis di Kuang, Selangor dan Balai Polis Bayan Lepas, Ibu Pejabat Polis Daerah Balik Pulau, Pulau Pinang.
Menurutnya, berdasarkan keterangan mangsa pertama, kejadian berlaku kira-kira pukul 1 pagi pada bulan Mei dua tahun lalu selepas menghadiri ceramah di Terengganu.
Katanya, mangsa bersama enam orang rakan telah diarah mengikut balik ke rumah Ustaz Budak sebelum mengarahkan pelajar itu tidur bersama di dalam bilik kerana mahu menjalankan rawatan islam terhadap dirinya yang mengalami gangguan.
“Semasa di dalam bilik, suspek telah meminta mangsa membuka seluar sebelum melakukan seks oral terhadap pelajarnya itu.
“Kejadian yang sama telah berulang sebanyak dua kali di tempat yang sama selang beberapa hari daripada kejadian pertama,” katanya dalam satu kenyataan hari ini.

Menurut Shafien, berdasarkan keterangan daripada mangsa yang kedua pula, kejadian sama berlaku kira-kira pukul 11 malam pada bulan November dua tahun lalu di bilik asrama sekolah agama yang dikendalikan oleh suspek.
Katanya, selepas mengajak pelajarnya itu tidur bersama, Syamsul Zaman bertindak memeluk dan mencabul mangsa.
“Kejadian sama juga telah berulang sebanyak dua kali di rumah suspek sebulan selepas kejadian pertama itu.
“Hasil siasatan mendapati, kedua-dua mangsa merupakan bekas pelajar pondok di yang dikendalikan oleh mangsa di Machang,” katanya.
Menurut Shafien, susulan daripada dua laporan itu, polis Kelantan telah menahan suspek untuk tindakan lanjut.
Sementara itu, Ustaz Budak kini direman selama tiga hari bermula semalam sehingga Sabtu ini.
Perintah reman itu dikeluarkan oleh Majistret Amal Razim Alias di Mahkamah Majistret Kuala Krai hari ini untuk menjalankan siasatan mengikut Seksyen 377D Kanun Keseksaan kerana melakukan kelucahan melampau. -L! ONLINE


TDM, E&Y kerjasama program latih modal insan
Oleh MOHD AZLI ADLAN

24 Disember 2020, 5:00 pm
KUALA TERENGGANU – Kumpulan TDM Berhad menjalin kerjasama dengan organisasi perkhidmatan professional, Ernst & Young PLT (E&Y) dalam memperkasa modal insan dalam kalangan anak Terengganu khususnya dalam bidang perakaunan dan pengauditan.
Pengarah Eksekutif TDM, Najman Kamaruddin berkata, kerjasama antara anak syarikat kerajaan negeri Terengganu dan E&Y berkenaan melibatkan dua program latihan iaitu elayakan perakaunan profesional dan peminjaman kakitangan.
“Kedua-dua program pembangunan modal insan itu bertujuan menyediakan platform bagi menyerlahkan potensi graduan perakaunan negeri ini selain memperkasa lagi tenaga kerja perakaunan profesional TDM.
” Mereka yang terpilih termasuk kakitangan TDM akan menjalani pembelajaran semasa kerja dengan E&Y yang terkenal dengan kepakaran dalam bidang pengauditan dan percukaian,” katanya di sini hari ini.
Terdahulu, beliau mewakili TDM menandatangani memorandum persefahaman (MoU) dengan Rakan Kongsi E&Y, Datuk Megat Shah Iskandar Mohamad Nor dalam majlis disaksikan Setiuasaha Kerajaan Negeri Terengganu, Datuk Mohd. Zahari Md. Azahar.
Najman berkata, kakitangan TDM yang bakal terlibat dalam program Peminjaman Kakitangan akan dilatih selama enam bulan di E&Y.

Tambah beliau, pelatih program Kelayakan Perakaunan Profesional dalam graduan perakaunan terpilih Terengganu pula akan menjalani latihan selama dua tahun bersama organisasi sama.
“Pelatih program Kelayakan Perakaunan Profesional itu berpeluang menerima tawaran kerja bersama E&Y selepas itu mengikut terma kontrak ditetapkan.
“Semoga kolaborasi ini menjadi platform mengasah bakat kemahiran kakitangan TDM dan graduan perakaunan Terengganu merapatkan jurang kemahiran dan kekurangan tenaga kerja,”. katanya. – K! ONLINE


Ebit Lew lawat mangsa langgar lari
Oleh KHAIRUL MOHD. ALI

24 Disember 2020, 5:46 pm
JOHOR BAHRU – Mangsa kemalangan langgar lari ketika sedang bertugas di Lebuhraya Pasir Gudang semalam sehingga terpaksa dipotong tangannya menerima kunjungan pendakwah popular, ustaz Ebit Lew.
Lawatan ke Hospital Sultan Ismail (HSI), di sini itu dimuat naik pendakwah tersebut di laman Facebook rasmi miliknya, hari ini.
Menurut beliau, kunjungan itu dibuat pihaknya sejurus selepas selesai memberi ceramah di Maktab Polis Diraja Malaysia (PDRM) Muar.
“Sayu sebak selepas ceramah di Maktab PDRM Muar terus ke Hospital Sultan Ismail ziarah pakcik kerja penyelenggara jalan yang dilanggar di Lebuhraya Pasir Gudang.
“Tangan kanannya dipotong. Ziarah beri semangat dan sedikit sumbangan,” tulisnya ringkas dalam kenyataan itu.
Mangsa, Mohd. Sis Latif, 55, kini sedang dirawat di HSI setelah mengalami kecederaan parah akibat kemalangan yang berlaku pada pukul 11.50 pagi, semalam.

Ketika kejadian, mangsa bersama dua rakan sedang berdiri di atas platform hidraulik di bahagian belakang lori bagi membaiki jalan berlubang di laluan berkenaan.
Secara tiba-tiba, lori berkenaan dirempuh sebuah kenderaan dari arah belakang menyebabkan mangsa tercampak dan mengalami kecederaan parah di tangan kanannya.
Menurut kenyataan itu lagi, Mohd. Sis turut memberitahu dia merasakan seperti masih mempunyai tangan dan mahu menggerak jarinya.
“Pakcik ni menangis tadi. Katanya, terasa macam ada tangan lagi. Rasa macam nak gerakkan jari. Pakar minta abang selalu usap tangan tu, dan cakap tangan dah tiada. Allah ambil. InsyaAllah nanti Akhirat semuanya sempurna,” menurut kenyataan itu.
Ebit turut menyampaikan sumbangan peribadi kepada Mohd. Sis selain turut mendoakan kesejahteraannya.-K! ONLINE


Pakaian seludup bernilai lebih RM312,000 dirampas
Oleh YATIMIN ABDULLAH

24 Disember 2020, 3:56 pm
RANTAU PANJANG – Pasukan Gerakan Am (PGA) Batalion 7 mematahkan cubaan menyeludup baju-t dan pakaian wanita bernilai lebih RM312,000 selepas menahan sebuah lori di Jalan Banggol Kulim di sini semalam.
Pegawai Pemerintah PGA Batalion 7, Superintendan Azhari Nusi berkata, dalam tangkapan pada pukul 5 petang itu, anggota PGA turut menahan seorang pemandu berusia 55 tahun.
Menurutnya, bertindak atas maklumat awam, sepasukan anggota telah mengekori lori tersebut selepas ia keluar dari Kompleks Kastam, Imigresen, Kuarantin dan Keselamatan (ICQS) di sini.
“Apabila sampai di Jalan Banggol Kulim, anggota PGA telah menahan lori tersebut untuk pemeriksaan lanjut.
“Pemeriksaan pada bahagian belakang lori itu telah menemui beberapa bungkusan berisi pelbagai jenis pakaian. Setelah diperiksa, kita mendapati terdapat beberapa perkara yang meragukan menerusi dokumen yang menunjukkan kuantiti guni berisi pakaian itu,” katanya kepada pemberita hari ini.
Azhari memberitahu, lori yang mengandungi pakaian itu kemudian dibawa ke Kompeni Taktikal (Komtak) PGA di Taman Bakti di sini untuk pemeriksaan lanjut.

Katanya, pemeriksaan lanjut itu turut menemui pakaian wanita dan mesin pengisar yang tidak sama dengan dokumen yang dikemukakan.
“Nilai keseluruhan rampasan termasuk barangan dan lori dianggarkan berjumlah RM 463,455.
“Kes disiasat mengikut Seksyen 135 Akta Kastam 1967,” katanya. – K! ONLINE.